text:
Go Šoma le Dihlatse tša Jehofa Kua Warwick
Moya wa go ithaopa wo o ilego wa bontšhwa ge go be go agwa ntlokgolo ya rena e mpsha kua Warwick o ile wa tlaba batho ba bantši. Molaodi wa khamphani yeo e bego e tsenya dilifiti o ile a botša yo mongwe wa baithaopi gore: “Sehlopha sa lena se dira modiro o makatšago kudu. Lehono batho ba bantši ga ba rate go ithaopa.”
Molaodi yo le ba bangwe ge ba be ba thoma go kwa gore batho bao ba tla bago ba aga ntlokgolo ya Dihlatse tša Jehofa Warwick kua New York, e tla ba e le baithaopi, ba be ba nagana gore go tla no tla Dihlatse tša tikologong yeo le gona tša tla mafelobekeng feela. Ba ile ba makala kudu ge ba be ba kopana le batho bao ba tšwago nageng yeo ka moka bao ba bego ba tlogetše mešomo ya bona gomme ba ithaopela go tlo šoma moo dikgwedi, gaešita le mengwaga.
Ge ngwaga wa 2015 o be o fela, ditho tša lapa la Bethele ya United States gotee le Dihlatse tše e ka bago tše 23 000 di be di šetše di kile tša ithaopela go šoma Warwick. Go oketša moo, batho ba bangwe ba e ka bago ba 750 bao ba šomago go aga bao e sego Dihlatse tša Jehofa ba ile ba thuša gore mošomo wa go aga o fele ka nako. Go šoma le Dihlatse tša Jehofa go ile gwa kgoma ba bangwe ba bašomi bao ka tsela e botse kudu.
Lefelo Leo le Lapološago
Molaodi wa khamphani e nngwe yeo e dirago mafasetere le maboto, o ngwadile gore: “Batho ka moka bao ba šomago Warwick go tšwa khamphaning ya rena ba makatšwa kudu ke boitshwaro bja Dihlatse tša Jehofa. Seo se dira gore ba bantši ba rena re nyake go šoma moo.”
Khamphani e nngwe e ile ya tliša batho bao ba bego ba tlo thuša ka go aga meago e megolo ya bodulo. Ge khamphani yeo e feditše mošomo wa yona, ba bararo ba batho bao ba bego ba e šomela ba be ba sa nyake go sepela Warwick. Ba ile ba tlogela mešomo ya bona gomme ba hwetša mošomo khamphaning e nngwe yeo e bego e sa šoma moo.
Dika tša Bokriste tšeo di ilego tša bontšhwa ke Dihlatse di ile tša kgoma ka tsela e botse bašomi ba bangwe bao e sego Dihlatse. Monna yo mongwe o be a šoma khamphaning yeo e bego e tšhela khonkhoriti ge go be thoma go agiwa. Ka morago ga gore a šome Warwick dikgwedi tše sego kae, mosadi wa gagwe o ile a thoma go lemoga gore boitshwaro bja gagwe le polelo ya gagwe di fetogile kudu ge a le ka gae. A thabile, mosadi yo o ile a re: “Ga ke sa mo tseba!”
“Basadi ba Dihlatse ba tlo tla”
Dihlatse tše dintši tšeo di bego di šoma moagong e be e le basadi. Mošomo wa bona e be e se feela go otlela dipese, go hlwekiša diphapoši le mošomo wa bongwaledi, eupša ba be ba laola sephethephethe sa dikoloi, ba šoma ka didirišwa tše dikgolokgolo, ba tsenya dithapo tša dikhomphutha, ba tsenya diphaephe, ba dira maboto le go a penta, ba tsenya dipompi le go tšhela khonkhoriti. Ba be ba šoma ka thata.
Motho yo mongwe yo e sego Hlatse yo a bego a šoma ka go rulela o ile a lemoga gore ge banna le basadi ba bona ba be ba fologa dipese, ba bangwe ba be ba swarana ka matsogo ge ba eya mošomong. Seo se ile sa mo kgahla kudu. Le gona o ile a lemoga le gore basadi ba be ba šoma ka thata. O itše: “Mathomong o ka nagana gore basadi ba no ba ba felegeditše banna ba bona mošomong. Eupša basadi bao ba a šoma! Ke šomile mafelong a go aga toropong ka moka ya New York City, eupša ga sa nka ka bona mohlolo wo.”
Marega a 2014/2015 a be a tonya kudu, gomme o be o ka lekega go dula gae go e na le gore o yo šoma phefong mosegare ka moka. Jeremy, e lego yo mongwe wa Dihlatse tšeo di bego di hlokometše modiro wa go aga, o gopola gore: “Matšatšing ao go bego go tonya kudu, ka dinako tše dingwe molaodi wa dikhamphani tša go aga tšeo di bego di tšhela khonkhoriti o be a mpotšiša gore: ‘Na basadi ba lena ba tla be ba šoma gosasa?’”
Ge ke re: “Ee.”
O be a re: “Le bale ba emago ka kua ntle go laola dikoloi?”
Ke moka ke re: “Ee.”
“Ka morago o re o ile a botša banna bao ba bego ba šoma khamphaning ya gagwe gore ba swanetše go tla mošomong ka gobane le basadi ba Dihlatse ba tlo tla!”
Baotledi ba Dipese ba be ba Rata Mošomo wa Bona
Go ile gwa hirwa baotledi ba dipese ba ka godimo ga ba 35 gore ba iše baithaopi Warwick le go ba bušetša moo ba bego ba dula gona.
Ka letšatši le lengwe pele pese e ka sepela, mootledi o ile a sokologa gomme a lebelela bao ba lego ka peseng. O ile a re go bona: “Ke thabetše go otlela pese ya lena Dihlatse. Ke kgopela gore le ngwalele boss ya ka e-mail le mmotše gore a ntlogele ke šoma mo. Ke ithutile dilo tše dintši ka Beibele go lena. Pele ke e tla mo, ke be ke sa tsebe leina la Modimo le gore go tlo ba le paradeise mo lefaseng. Ga ke sa boifa lehu. Mošomo wo o fetošitše bophelo bja ka. Nakong e tlago ge ke sa šome, le tla mpona Holong ya Mmušo.”
Damiana, e lego Hlatse yeo e bego e šoma Warwick o itše: “Letšatši le lengwe ka morago ga gore re namele pese, mootledi wa pese ya rena o ile a re go na le seo a nyakago go re botša sona. O ile a re botša gore o ile a iša Dihlatse tše 4 000 mafelong a rena a mantši kua New York mo re bego re aga gona. Ke moka a re: ‘Batho ka moka ba na le mafokodi a bona, eupša lena le kgona go rarolla mathata a lena kapejana gomme la tšwela pele le šoma gotee. Ruri seo se a kgahliša.’ O ile a re o rata go boledišana le rena.
“Ge a feditše go bolela, yo mongwe wa Dihlatse ka mo peseng o ile a mmotšiša gore: ‘Na o a rata ge re opela?’
“O ile a araba a sega a re, ‘Ee! A re thomeng ka go opela kopelo 134!’” *
^ par. 22 Kopelo 134, ka kopelong ya Opelela Jehofa, e na le sehlogo se se rego “Ipone o le Gona ge Tšohle e le tše Mpsha.” E hlalosa lethabo leo le tla hwetšwago ke bao ba tlago go phela lefaseng le lefsa la Modimo.


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Lefitiko 25:1-55
25 Jehofa a bolela le Moshe Thabeng ya Sinai a re:2 “Bolela le bana ba Isiraele o ba botše o re: ‘Mafelelong ge le fihla nageng yeo ke le neago yona,+ naga e boloke sabatha ya Jehofa.+3 Le bjale peu mašemong a lena ka nywaga e tshelelago, le fetše nywaga e tshelelago le thenela dirapa tša lena tša merara le be le bune tša mašemong a lena.+4 Eupša ka ngwaga wa bošupa e be sabatha ya gore naga e khutše ka mo go feletšego,+ e be sabatha ya Jehofa. Le se ke la bjala peu mo mašemong a lena gomme le se ke la thenela dirapa tša lena tša merara.5 Mabele a welego ge le buna gomme a mela, le se ke la a buna; le diterebe tša merara e sa thenelwago le se ke la di kgobela. E be ngwaga wa gore naga e khutše ka mo go feletšego.6 Tšeo naga e tlago go di tšweletša ka sabatha ya yona, e be dijo tša lena, tša makgoba a lena, tša bathwalwa ba lena, tša bao ba falaletšego go lena, tša bao ba dulago le lena e le badiiledi,7 le tša diruiwa tša lena le tša diphoofolo tše di lego nageng ya lena. Ditšweletšwa tša naga yeo ka moka di jewe.8 “‘Le ipalele nywaga e šupago ya disabatha, nywaga e šupago e balwe gašupa, gomme matšatši a nywaga yeo e šupago ya disabatha e be nywaga e masomenne-senyane.9 Le letšeng naka ka modumo wa godimo+ letšatšing la lesome la kgwedi ya bošupa;+ letšatšing la poelano+ le letšeng naka nageng ya lena ka moka.10 Le kgethagatše ngwaga wa masomehlano gomme le goeletšeng khunologo mo nageng go badudi ba yona ka moka.+ E tla ba Ngwaga wa Khunologo+ go lena gomme yo mongwe le yo mongwe a boele legaeng la gagwe le lapeng la gabo.+11 Ngwaga woo wa masomehlano e tla ba Ngwaga wa Khunologo go lena.+ Le se ke la bjala peu goba la buna tše di metšego mašemong go tšwa mabeleng a welego goba la kgobela diterebe tša merara ya ona e sa thenelwago.+12 Gobane ke Ngwaga wa Khunologo. E be selo se sekgethwa mo go lena. Mo mašemong le je tšeo naga e di tšweletšago.+13 “‘Ka Ngwaga woo wa Khunologo yo mongwe le yo mongwe wa lena a boele nageng ya gagwe.+14 Bjale ge le ka rekišetša mogagabo lena se sengwe goba la reka se sengwe ka seatleng sa gagwe, le se ke la hlalefetšana.+15 O reke naga go wa geno go ya ka palo ya nywaga e šetšego pele ga ge e eba Ngwaga wa Khunologo; a go rekišetše yona go ya ka palo ya nywaga yeo dibjalo di tlago go mela ka yona.+16 A oketše theko ya yona go ya ka palo ya bontši bja nywaga e šetšego gomme a fokotše theko ya yona+ go ya ka bonyenyane bja nywaga e šetšego, ka gobane o go rekišetša palo ya mabele ao a lego go yona.17 Le se ke la hlalefetša mogagabo lena,+ le boife nna Modimo wa lena+ ka gobane ke nna Jehofa Modimo wa lena.+18 Le phethe melao ya ka, le lote dikahlolo tša ka gomme le di latele. Ke moka le tla dula mo nageng ka polokego.+19 Naga e tla le ntšhetša dienywa tša yona+ gomme lena la ja la khora la ba la dula go yona ka polokego.+20 “‘Eupša ge le ka re: “Re tlo ja’ng ka ngwaga wa bošupa ka ge e le mo re ka se bjale peu goba ra buna?”+21 Gona ke tla le šegofatša ngwageng wa botshelela, gomme naga ya ntšha puno ya nywaga e meraro.+22 Le bjale peu ka ngwaga wa seswai gomme le je tša puno ya kgale go fihla ka ngwaga wa senyane. Le je tša puno ya kgale go fihla tša e mpsha di tšwelela.23 “‘Ka gona naga e se rekišetšwe sa ruri+ gobane ke ya ka.+ Ka gobane go ya ka nna, lena le badiiledi le bafaladi.+24 Mo nageng ka moka ya lena le bee tshwanelo ya gore naga e rekollwe.+25 “‘Ge e ba ngwaneno a ka diila gomme a gapeletšega go rekiša e nngwe ya karolo ya naga ya gagwe, gona morekolodi yo a tswalanago kgauswi le yena ka madi a tle a rekolle seo ngwanabo a se rekišitšego.+26 Ge motho le ge e le ofe a se na morekolodi eupša ka morago a tla a hwetša tšhelete e lekanego go ka e rekolla,27 gona a bale go tloga ka ngwaga woo a e rekišitšego ka wona gomme tšhelete e šetšego a e bušetše go motho yo a mo rekišeditšego yona, ke moka yena a boele go yona.+28 “‘Eupša ge a sa hwetše tšhelete e lekanego go ka e nea motho yo a mo rekišeditšego yona, karolo ya naga yeo a e rekišitšego e dule seatleng sa moreki wa yona go fihla ka Ngwaga wa Khunologo;+ ka Ngwaga wa Khunologo e lokollwe, mong wa yona a boele go yona.+29 “‘Ge e ba motho a ka rekiša ntlo ya gagwe yeo e lego motseng o ageleditšwego ka morako, gona o tla dula a na le tshwanelo ya go e rekolla go fihlela ngwaga woo a e rekišitšego ka wona o fela;+ a fetše ngwaga a na le tshwanelo ya go e rekolla.30 Eupša ge e ba e ka se rekollwe pele ngwaga o fela, gona ntlo yeo e lego motseng wo o nago le morako e be thoto ya sa ruri ya moreki yoo go iša melokong ya gagwe ka moka. Ka Ngwaga wa Khunologo e se ke ya lokollwa.31 Eupša dintlo tša moo go sa ageletšwago ka morako di tšewe bjalo ka karolo ya mašemo a naga. Di dule di na le tshwanelo ya go ka rekollwa+ gomme ka Ngwaga wa Khunologo+ di lokollwe.32 “‘Ge e le metse ya Balefi, tshwanelo ya go rekolla dintlo tša metseng yeo ya bona e dule e le ya bona+ go iša mehleng ya neng le neng.+33 Moo naga ya Balefi e sego ya rekollwa, gona ntlo ya Molefi yeo e rekišitšwego motseng woo o lego nageng ya gagwe e lokollwe ka Ngwaga wa Khunologo;+ ka gobane dintlo tša metseng ya Balefi ke bohwa bja bona mo go bana ba Isiraele.+34 Le gona mafulo a metse ya bona+ a se ke a rekišwa, gobane ke bohwa bja bona go iša mehleng ya neng le neng.35 “‘Ge ngwaneno a ka diila gomme a se be le selo mola a dula kgauswi le wena,+ gona o mo thuše.+ A tšwele pele a phela a na le wena, o mo hlokomele go etša ge o be o tla hlokomela modiiledi le mofaladi.+36 O se ke wa nyaka tswalo le lešokotšo go yena,+ eupša o boife Modimo wa gago;+ ngwaneno a tšwele pele a phela a na le wena.37 O se ke wa mo adima tšhelete gomme wa nyaka tswalo,+ le gona o se ke wa mo nea dijo gomme wa nyaka lešokotšo.38 Ke nna Jehofa Modimo wa lena yo a le ntšhitšego nageng ya Egipita gore a le nee naga ya Kanana,+ e le gore ke bontšhe gore ke nna Modimo wa lena.+39 “‘Ge e ba ngwaneno a ka diila mola a dula kgauswi le wena, a ba a ithekišetša wena,+ o se ke wa mo šomiša mošomo wa bokgoba.+40 A dule le wena bjalo ka mothwalwa,+ bjalo ka mofaladi. A go hlankele go fihlela ka Ngwaga wa Khunologo.41 Ke moka a lokologe mo go wena, yena le bana ba gagwe gomme a boele lapeng la gagwe, a boele nageng ya borakgolokhukhu ba gagwe.+42 Gobane bana ba Isiraele ke makgoba a ka ao ke a ntšhitšego nageng ya Egipita.+ Ba se ithekiše ka tsela yeo lekgoba le rekišwago ka yona.43 O se ke wa ba gatelela,+ le gona o boife Modimo wa gago.+44 Lekgoba la lena la monna le la mosadi e be le le tšwago ditšhabeng tšeo di le dikologilego; le ka reka lekgoba la monna le la mosadi go tšwa go tšona.45 Le ka reka makgoba le mo go bana ba bafaladi bao ba dulago le lena e le badiiledi+ gotee le mo go malapa a bona ao a dulago le lena ao ba a belegetšwego mo nageng ya lena; e be ba lena.46 Le ba fetišetše go bana ba lena e le bohwa go iša mehleng ya neng le neng.+ Le ka ba diriša gore ba le šomele, eupša lena bana ba Isiraele le se ke la gatelelana.+47 “‘Eupša ge modiiledi goba mofaladi yo a dulago le wena a ka huma, mola ngwaneno a diila gomme a ithekišetša modiiledi goba mofaladi yoo a dulago le wena, goba a ithekišetša setho sa lapa la modiiledi,48 gona a dule a na le tshwanelo ya gore a rekollwe ge a ithekišitše.+ Yo mongwe wa bana babo a ka mo rekolla.+49 Goba a ka rekollwa ke rangwane wa gagwe goba ramogolo wa gagwe goba ngwana wa rangwane wa gagwe goba wa ramogolo wa gagwe goba a rekollwa ke yo mongwe yoo a tswalanego le yena ka madi,+ e lego yo mongwe wa ba lapa la gabo.“‘Goba ge e ba a ka huma, gona a ithekolle.+50 A bale a na le moreki wa gagwe go tloga ka ngwaga woo a ithekišitšego ka wona go yena go fihla ka Ngwaga wa Khunologo,+ gomme tšhelete yeo a rekilwego ka yona e lekane le palo ya nywaga yeo.+ Matšatši a gagwe a go dira mošomo a lekane le a mothwalwa.+51 Eupša ge e ba go sa šetše nywaga e mentši, gona a lefe tšhelete yeo a bego a rekilwe ka yona go ya ka nywaga yeo e šetšego.52 Eupša ge e ba go šetše nywaga e sego kae gore e be Ngwaga wa Khunologo,+ gona a ipalele yona gomme a mo lefe. A mo lefe tšhelete ya go ithekolla go ya le ka nywaga yeo.53 A mo sware go etša mothwalwa+ ngwaga o mongwe le o mongwe. A se ke a mo gatelela+ pele ga mahlo a lena.54 Eupša ge e ba a ka se kgone go ithekolla ka tsela ye, gona yena le bana ba gagwe ba lokollwe ka Ngwaga wa Khunologo.+55 “‘Gobane go nna bana ba Isiraele ke makgoba. Ke makgoba a ka+ ao ke a rekolotšego nageng ya Egipita.+ Ke nna Jehofa Modimo wa lena.+

robotstxt: allowed

filter: keep


text:
Kgaolo ya 14: Ditlhagišokakaretšo (231-243)
Molao wa Ditšhabatšhaba
231. Dikwano tša ditšhabatšhaba
- Ditherišano le go saena ga dikwano ka moka tša ditšhabatšhaba ke maikarabelo a khuduthamaga ya setšhaba.
- Kwano ya ditšhabatšhaba e tlama Repabliki fela morago ga ge e amogetšwe ka sephetho ka bobedi Seboka sa Maloko a Palamente le ka go Khansele ya Setšhaba ya Diprofense, ka ntle le ge e le kwano yeo e ukangwego mo go karolwana ya (3).
- Kwano ya ditšhabatšhaba ya mohuta wa teknikhale, ya taolo goba ya phethiši, goba kwano yeo e sa nyakego kamogelo goba tumelelo, ye e tsenetšwego ke khuduthamaga ya setšhaba, e tlama Repabliki ka ntle le kamogelo ya Seboka sa Maloko a Palamente le Khansele ya Setšhaba ya Diprofense, e fela o swanetše go begwa ka Sebokeng sa Maloko a Palamente le ka Khanseleng mo nakong ye e kwalago.
- Kwano efe goba efe ya ditšhabatšhaba e fetoga molao Repabliking ge e dirilwe molao go ya ka molao wa naga; efela pegelo ye e iphethagatšago ya kwano yeo e šetšego e amogetšwe ke Palamente ke molao mo Repabliking ka ntle le ge pegelo yeo e le kgahlanong le Molaotheo goba Molao wa Palamente.
- Repabliki e tlama ke dikwano tša ditšhabatšhaba tšeo di bego di e tlama nakong ya ge Molaotheo wo o thoma go šoma.
232. Molaosetlwaedi wa ditšhabatšhaba
Molaosetlwaedi wa ditšhabatšhaba ke molao mo Repabliking ka ntle le ge o sa sepelelane le Molaotheo goba Molao wa Palamente.
233. Tirišo ya molao wa ditšhabatšhaba
Ge e hlatholla molao ofe goba ofe, kgorotsheko ye nngwe le ye nngwe e swanetše go sekamela tlhathollong efe goba efe ye e kwalago ya go sepelelana le molao wa
ditšhabatšhaba go feta tlhathollo yeo e sa sepelelanego le molao wa ditšhabatšhaba.
Ditaba tše dingwe
234. Melaokakanywa ya Ditokelo
Gore go tle go tiišetšwe seemo sa temokrasi se se hlomilwego ke Molaotheo wo, Palamente e ka amogela Melaokakanywa ya Ditokelo yeo e sepelelanago le dipeakanyetšo tša Molaotheo.
235. Boipopo
Tokelo ya batho ba Afrika Borwa ka bophara mo go ipopeng bjalo ka ge e laeditšwe ka go Molaotheo, ga e gafele ka thoko, ka gare ga tlhako ya tokelo ye, kamogelo ya kgopolo ya boipopo ya setšhaba sefe goba sefe seo se aroganago setšo se tee le bohwa bja polelo, ka gare ga naga ya Repabliki goba ka tsela ye nngwe, yeo e laetšwago ke molao wa naga.
236. Thekgo ya ditšhelete go diphathi tša dipolitiki
Go godiša temokrasi ya diphathintši, molao wa naga o swanetše go beakanyetša thekgo ya ditšhelete ya diphathi tša dipolitiki tšeo di kgathago tema makgotlapeamelaong a setšhaba le a diprofense ka tsela ya go lekana le ya tekatekano.
237. Phethagatšo ya ditshwanelo ka mafolofolo
Ditshwanelo ka moka tša Molaotheo di swanetše go phethagatšwa ka mafolofolo le gona ka ntle le tiego.
238. Boemedi le boromedi
- Setho sa mmušo sa khuduthamaga lekaleng le lengwe le le lengwe la mmušo se ka -
- laela maatla goba mošomo ofe goba ofe wo o tlogo šomišwa goba go phethagatšwa go ya ka molao go setho sefe goba sefe sa khuduthamaga, ge fela kgafelo yeo e sepelelana le molao woo go ya ka wona maatla a dirišwago goba mošomo wo diragatšwago; goba
- go šomiša maatla afe goba afe goba go phethagatša mošomo ofe goba ofe wa setho sefe goba sefe sa khuduthamaga maemong a boemedi goba boromedi.
239. Ditlhalošo
-
Ka Molaotheong, ka ntle le ge dikagare di laetša ka tsela e nngwe -
“molao wa setšhaba” o akaretša -
- melawana ya ka fase ye e dirilwego go ya ka Molao wa Palamente; le
- molao wo o bego o šoma ge Molaotheo o thoma go šoma mme o dirišwago ke mmušo wa naga;
“setho sa mmušo” se ra gore -
- kgoro efe goba efe ya mmušo, goba taolo mo lekaleng la mmušo la setšhaba, profense goba tikologo; goba
- mokgatlo ofe goba ofe goba sehlongwa -
- seo se phethagatšago maatla goba mošomo go ya ka Molaotheo goba molaotheo wa profense; goba
- seo se šomišago maatla a setšhaba goba se phethagatšago mošomo wa setšhaba go latela molao o mongwe le o mongwe, eupša o sa akaretše kgorotsheko goba mohlankedi wa tša semolao;
“molao wa profense” o akaretša -
- melawana ya ka fase ye e dirilwego go ya ka Molao wa profense; le
- molao wo o bego o šoma ge Molaotheo o thoma go šoma mme o dirišwago ke mmušo wa naga.
240. Diphapano magareng ga dingwalwa tša go fapana
Ge go na le phapano magareng ga dingwalwa tša Molaotheo, gona sengwalwa sa Seisimane se tla šoma.
241. Dithulaganyo tša nakwana
Šetulo ya 6 e šoma phetišetšong go maemo a mafsa a molaotheo ao a hlomilwego ke Molaotheo wo, le taba efe goba efe ye e amanago le phetišetšo yeo.
242. Go phumulwa ga melao
Melao yeo e ukangwego go Šetulo ya 7 e phumotšwe, go šeditšwe karolo ya 243 le Šetulo ya 6.
243. Thaetlelekopana le go thoma
- Molao wo o bitšwa Molaotheo wa Repabliki ya Afrika Borwa, wa 1996, gomme o thoma go šoma ka bonako ge letšatšikgwedi leo le beilweng ke Mopresidente ka kgoeletšo, fela e sego letšatšikgwedi la morago ga la 1 Julae 1997.
- Mopresidente a ka bea matšatšikgwedi a go fapana pele ga ge letšatšikgwedi leo le ukangwego karolwaneng ya (1) go ya ka ditlhagišo tša go fapana tša Molaotheo.
- Ka ntle ga ge dikagare di laetša ka tsela e nngwe, tšhupetšo tlhagišong ya Molaotheo mabapi le nako yeo Molaotheo o thomilego go šoma e swanetše go hlalošwa bjalo ka tšhupetšo ya nako yeo tlhagišo yeo e thomilego go šoma ka yona.
- Ge letšatšikgwedi la go fapana le beilwe mabapi le tlhagišo efe goba efe ya Molaotheo go ya ka karolwana ya (2), peakanyetšo ye nngwe le ye nngwe yeo e lebanego nayo ya Molaotheo wa Repabliki ya Afrika Borwa, 1993 (Molao wa 200 wa 1993), yeo e ukangwego mo kgoeletšong, e phumotšwe go thoma lona letšatšikgweding leo.
- Dikarolo tša 213, 214, 215, 216, 218, 226, 227, 228, 229 le 230 di tsena tirišong ka la 1 Janaware 1998, eupša se ga se thibele go tsentšhwa ga molao wo o holofetšweng mo go tše dingwe le tše dingwe tša dipeakanyetšo tše pele ga letšatšikgwedi leo. Go fihla mo letšatšikgweding leo, ditlhagišo tše dingwe le tše dingwe tšeo di swanago le tše le tšeo di swanago ka sewelo le ditlhagišo tša Molaotheo wa Repabliki ya Afrika Borwa, wa 1993, di dula di le tirišong.


text:
leinaPlural tapes
1theipi‘I am listening to one of my favourite tapes’ — Ke theeleditše ye nngwe ya ditheipi tša ka tša mmamoratwa
lediritapes, taped, taping
1gatišatheipa‘Can you please tape that programme so that I can watch it later?’ — Na o ka gatiša lenaneo leo gore ke kgone go le bogela ka moragonyana?
leinaPlural tapes
1theipi‘I tied the sticks together with a piece of tape’ — Ke bofagantše mahlokwa ka theipi‘I put some tape over the lid to keep it closed’ — Ke beile theipi godimo ga sekhurumelo gore se dule se tswaletše


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ekisodo 21:1-36
21 “Ye ke melao yeo o tlago go ba beela yona:+2 “Ge o ka reka lekgoba la Moheberu,+ e be lekgoba la gago ka nywaga e tshelelago, eupša ka ngwaga wa bošupa le tla lokollwa ntle le tefo.+3 Ge e ba le tlile le nnoši, le sepele le nnoši. Ge e ba le na le mosadi, gona mosadi wa lona a sepele le lona.4 Ge e ba mong wa lona a ka le nea mosadi gomme mosadi yoo a le belegela barwa le barwedi, mosadi yoo le bana ba gagwe e tla ba ba mong wa gagwe+ gomme lona le tla sepela le nnoši.+5 Eupša ge e ba lekgoba le ka phegelela la re: ‘Ke tloga ke rata mong wa ka, mosadi wa ka le bana ba ka; ga ke nyake go lokollwa,’+6 gona mong wa lona a le batametše go Modimo wa therešo gomme a le bapetše le lebati goba foreime ya lona; mong wa lona a le phule tsebe ka nalete, ke moka e be lekgoba la gagwe go iša mehleng ya neng le neng.+7 “Ge motho a ka rekiša morwedi wa gagwe gore e be lekgoba,+ morwedi yoo a ka se lokollwe ka mokgwa woo makgoba a banna a lokollwago ka wona.8 Ge e ba lekgoba leo le sa kgahle mong wa lona moo e bilego a sa le dire mosadi wa serethe+ eupša a dira gore le lopollwe, gona mong wa lona ga a na tshwanelo ya go le rekišetša batho bašele ka ge a le radiile.9 Ge e ba a ka le nea morwa wa gagwe, a le dumelele gore le hwetše ditshwanelo tšeo di hwetšwago ke barwedi.+10 Ge e ba morwa yoo a ka itšeela mosadi yo mongwe, gona lekgoba leo la mosadi ga se la swanela go tingwa dijo tša lona, diaparo tša lona+ le tshwanelo ya lona ya lenyalo.+11 Ge e ba morwa yoo a ka se le nee dilo tše tše tharo, gona le sepele le sa lefa selo, le sa ntšha tšhelete.12 “Yo a itiago motho yo mongwe gomme a hwa, a a bolawe.+13 Eupša ge e ba motho a ka bolaya a sa ikemišetša gomme Modimo wa therešo a dumelela gore seo se dirwe ke seatla sa motho yoo,+ gona ke tla mo direla lefelo leo a ka tšhabelago go lona.+14 Ge motho a ka befelela wa gabo a ba a mmolaya ka bomenetša,+ le mmolayeng le ge a ka tšhabela aletareng ya ka.+15 Motho yo a itiago tatagwe le mmagwe, a a bolawe.+16 “Motho yo a utswago yo mongwe+ gomme a mo rekiša+ goba a hwetšwa ka seatleng sa gagwe, a a bolawe.+17 “Motho yo a rogakago tatagwe le mmagwe, a a bolawe.+18 “Ge batho ba elwa gomme yo mongwe a itia wa gabo ka leswika goba ka mogoma gomme a se hwe, eupša a robala malaong ka ge a gobetše,19 ge e ba motho yoo a ka tsoga a sepelasepela ka ntle a ikokotletše ka se sengwe, gona yo a mo iteilego a se ke a otlwa; o tla lefelela feela nako yeo e senyegilego ge motho yoo a be a sa šome go fihlela ge a fodile.20 “Ge motho a ka itia+ lekgoba la gagwe la monna goba la mosadi ka lepara gomme la hwela seatleng sa gagwe, gona lekgoba leo le lefeletšwe.+21 Lega go le bjalo, ge e ba le ka phela letšatši letee goba a mabedi, le se ke la lefeletšwa, ka gobane lona ke tšhelete ya mong wa lona.22 “Ge batho ba elwa ke moka ba gobatša mosadi wa moimana gomme ngwana wa gagwe+ a belegwa eupša kotsi yeo ya se bolaye motho, gona yo a mo gobaditšego a lefišwe go ya le kamoo mong wa mosadi yoo a ka lefišago ka gona; a lefe go ya le ka phetho ya baahlodi.+23 Ge e ba go ka direga kotsi e šoro, gona bophelo bo lefše ka bophelo,+24 leihlo ka leihlo, leino ka leino, seatla ka seatla, lenao ka lenao,+25 go fišwa ka go fišwa, ntho ka ntho le go itiwa ka go itiwa.+26 “Ge motho a ka itia leihlo la lekgoba la gagwe la monna goba leihlo la lekgoba la gagwe la mosadi gomme a le senya, gona a lokolle lekgoba leo ntle le go le lefiša e le ge a le lefa ka baka la leihlo leo.+27 Ge e ba a ka kgola lekgoba la gagwe la monna leino goba a kgola lekgoba la gagwe la mosadi leino, gona a le lokolle e le ge a le lefa ka baka la leino leo.28 “Ge poo e ka hlaba monna goba mosadi gomme a hwa, gona poo yeo e kgatlwe ka maswika,+ eupša nama ya yona e se jewe; mong wa poo yeo a se ke a otlwa.29 Eupša ge e ba poo yeo e be e tlwaetše go hlaba gomme mong wa yona a ile a lemošwa ka seo eupša a se e hlapetše ke moka ya bolaya monna goba mosadi, gona poo yeo e kgatlwe ka maswika gomme mong wa yona a bolawe.30 Ge e ba a ka laelwa gore a lefe topollo, gona a lefele moya wa gagwe topollo go ya kamoo a tla laelwago ka gona.+31 Go sa šetšwe gore e hlabile morwa goba morwedi, mong wa yona a dirwe go ya ka molao wo.+32 Ge e ba e hlabile lekgoba la monna goba la mosadi, gona o tla lefa mong wa lona dishekele* tše masometharo+ gomme poo yeo e kgatlwe ka maswika.33 “Ge motho a ka tlogela molete o bulegile goba a epa molete gomme a se o khurumetše, gomme poo goba pokolo ya wela ka go wona,+34 gona mong wa molete woo a lefišwe.+ Yena a lefe mong wa phoofolo yeo gomme setoto seo e be sa gagwe.35 Ge poo ya motho yo mongwe e ka gobatša poo ya motho yo mongwe gomme ya hwa, gona ba rekiše poo e phelago ke moka ba arolelane tefelo ya yona; le gona ba arolelane le yeo e hwilego.+36 Goba ge e ba go be go tsebja gore poo yeo e be e tlwaetše go hlaba eupša mong wa yona a sa ka a e hlapetša,+ gona a lefe+ poo ka poo gomme yeo e hwilego e be ya gagwe.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 22:1-12
22 Ke moka badudi ba Jerusalema ba bea Ahasia+ morwa wa gagwe yo monyenyane kgoši legatong la gagwe, (gobane bahlasedi bao ba tlilego le Maarabia+ mešašeng ba be ba bolaile ba bagolo ka moka,)+ gomme Ahasia morwa wa Jehorama a buša e le kgoši ya Juda.2 Ahasia o be a na le nywaga e masomepedi-pedi ge a thoma go buša,+ gomme o bušitše Jerusalema ngwaga o tee. Leina la mmagwe e be e le Athalia+ setlogolo sa Omiri.+3 Le yena o sepetše ditseleng tša ba ntlo ya Ahaba,+ ka gobane mmagwe+ o ile a ba moeletši wa gagwe tabeng ya go dira bokgopo.4 A dira tše mpe mahlong a Jehofa, go etša ba ntlo ya Ahaba, ka gobane bona e bile baeletši+ ba gagwe ka morago ga lehu la tatagwe gomme ba mo iša tshenyegong.5 O ile a sepela ka keletšo ya bona,+ moo a ilego a ya ntweng le Jehorama+ morwa wa Ahaba kgoši ya Isiraele go yo lwa le Hasaele+ kgoši ya Siria kua Ramothe-gileada,+ e lego moo babetši ba bora ba gobaditšego Jehorama.+6 Ka gona a boela Jeseriele+ gore a yo fola dintho tšeo ba bego ba mo ntšhitše tšona kua Rama+ ge a be a elwa le Hasaele kgoši ya Siria.Ge e le Asaria*+ morwa wa Jehorama+ kgoši ya Juda, o ile a theoga a yo bona Jehorama+ morwa wa Ahaba kua Jeseriele, ka ge a be a babja.+7 Go wa+ ga Ahasia go be go bakilwe ke Modimo+ ka gore a ye go Jehorama; ge a fihla, o ile a sepela+ le Jehorama ba ya go Jehu+ setlogolo sa Nimishi,+ e lego yoo Jehofa a bego a mo tloditše+ gore a fediše ba ntlo ya Ahaba.+8 Eitše gateetee ge Jehu a thoma go phetha kahlolo go ba ntlo ya Ahaba,+ a hwetša dikgošana tša Juda le barwa ba bana babo Ahasia,+ bona badiredi ba Ahasia gomme a ba bolaya.+9 Ke moka a nyaka Ahasia gomme mafelelong ba mo swara+ ka ge a be a khutile Samaria,+ ba mo tliša go Jehu ba mmolaya. Ke moka ba mmoloka,+ ka ge ba be ba re: “Ke setlogolo sa Jehoshafate,+ yoo a tsomilego Jehofa ka pelo ya gagwe+ ka moka.” Go be go se na le o tee wa ntlo ya Ahasia yo a bego a ka tšea matla a bogoši.10 Ge e le Athalia+ mmago Ahasia, o ile a bona gore morwa wa gagwe o hwile. Ka gona a ema gomme a fediša bana bohle ba leloko la bogoši ba ntlo ya Juda.+11 Eupša Jehoshabeathe+ morwedi wa kgoši a utswa Jehoashe+ morwa wa Ahasia gare ga barwa ba kgoši bao ba bego ba tlo bolawa, a mmea le moledi wa gagwe phapošing ya ka gare ya malao. Jehoshabeathe morwedi wa Kgoši Jehorama,+ e lego mosadi wa moperisita Jehoyada,+ (gobane yena yoo e be e le kgaetšedi ya Ahasia,) o ile a mo uta ka baka la Athalia gomme a se ke a mmolaya.+12 A dula le bona ntlong ya Modimo wa therešo ba khutile ka nywaga e tshelelago,+ mola Athalia yena a be a buša e le kgošigadi+ nageng.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jobo 11:1-20
11 Tsofara wa Naama+ a araba a re:2 “Na mantšu a mantši a ka se arabje,Goba na moikgantšhi a ka nepa?3 Na dipolelo tša gago tša lefeela di ka dira gore banna ba homole,Le gona na o ka dulela go kwera wa se be le yo a go kgalemago?+4 E bile o re: ‘Thuto+ ya ka e sekile,Mahlong a gago ke ipona ke hlwekile.’+5 Lega go le bjalo, a mola Modimo a ka bolela,A bula molomo wa gagwe a bolela le wena!+6 Gona o be a ka go botša diphiri tša bohlale,Gobane dilo tša bohlale bjo bo holago ke tše dintši.Le gona o be o tla tseba gore Modimo o dumelela gore e mengwe ya melato ya gago e lebalwe.+7 Na o ka latišiša dilo tše di tseneletšego tša Modimo,+Goba na o ka latišiša magomo a bogolo bja Ramatlaohle?8 Bohlale bjoo bo phagame go feta legodimo. Wena o ka dira’ng?Bo iša go feta Bodulabahu.*+ Wena o ka tseba’ng?9 Ke bjo botelele go feta lefase,Bo nabile go feta lewatle.10 Ge e ba a ka gata mogato a gafa mothoLe go bitša lekgotla, gona ke mang yo a ka mo thibelago?11 Gobane yena o tseba banna ba go hloka therešo.+Ge a bona seo se gobatšago, na a ka se se ele hloko?12 Gaešita le lešilo le ka ba le maikemišetšo a mabotseGe pitsi e ka tswalwa e le motho.13 Ge e ba wena o ka lokiša pelo ya gago,Wa mo rapela o emišeditše diatla tša gago go yena,+14 Ge e ba o na le se se gobatšago ka seatleng sa gago, se tloše se be kgole le wena,O se dumelele go se loke go dula ditenteng tša gago.15 Ke moo o tlago go tsoša sefahlego sa gago o se na bosodi,+Gomme o tla tia wa se boife.16 Gobane ge e le wena o tla lebala matshwenyego;O tla a gopola a le bjalo ka meetse a fetilego.17 Matšatši a bophelo+ bja gago a tla hlaba a taga go feta mosegare wa sekgalela;Leswiswi le tla swana le ge e le mesong.+18 O tla ba le tshepo ka gobane go na le kholofelo;O tla lebeledišiša gohle gomme wa robala ka polokego.+19 O tla patlama gwa se be le yo a go tšhošago.Batho ba bantši ba tla go dira gore o be botho go bona;+20 Mahlo a ba kgopo ona a tla palelwa;+Ba tla felelwa ke lefelo la botšhabelo,+Gomme kholofelo ya bona e tla ba ge ba fela moya.”+


text:
Karolo 20
Jesu Kriste o a Bolawa
Jesu o thea segopotšo se sefsa, o a ekwa gomme o kokotelwa koteng
KA MORAGO ga go ruta le go dira boboledi ka nywaga e meraro le seripa, Jesu o be a tseba gore nako ya gagwe ya go phela lefaseng e be e fihla bofelong. Baetapele ba bodumedi ba Bajuda ba be ba loga leano la go mmolaya, eupša ba be ba tšhaba gore batho bao ba bego ba dumela gore ke moporofeta ba tla tsoša mpherefere. Go sa le bjalo, Sathane o ile a tutuetša yo mongwe wa baapostola ba Jesu ba 12—Judase Isikariote—gore a mo eke. Baetapele ba bodumedi ba ile ba nea Judase ditsekana tše 30 tša silifera gore a eke Jesu.
Bošegong bja gagwe bja mafelelo, Jesu o ile a bokana gotee le baapostola ba gagwe gore ba gopole Paseka. Ka morago ga go raka Judase, o ile a thea segopotšo se sefsa, Sejo sa Morena sa Mantšiboa. O ile a tšea borotho, a rapela gomme a ngwathela baapostola bao ba šetšego ba 11. A re: “Se se bolela mmele wa-ka wo o tlago go newa ka baka la lena. Dulang le dira se e le go nkgopola.” O dirile bjalo le ka senwelo sa beine, a re: “Senwelo se se bolela kgwerano e mpsha ka baka la madi a-ka.”—Luka 22:19, 20.
Bošegong bjoo Jesu o ile a botša baapostola ba gagwe dilo tše dintši. O ile a ba nea taelo e mpsha—gore ba ratane ka lerato leo le se nago boithati. O itše: “Bohle ba tla tseba ka se gore le barutiwa ba-ka, ge e ba le ratana.” (Johane 13:34, 35) O ile a ba kgothaletša gore ba se ke ba dumelela dipelo tša bona di tshwenywa ke ditiragalo tše kwešago bohloko tšeo di bego di tla direga. Jesu o ile a ba rapelela ka mo go tseneletšego. Ba ile ba opela ditumišo ba le gotee gomme ba tšwa e le bošego.
Ge ba le tšhemong ya Getsemane, Jesu o ile a khunama a ntšha seo se lego pelong ya gagwe ka thapelo. Go se go ye kae, sehlopha sa madira, baperisita le batho ba bangwe se ile sa tla go mo golega. Judase o ile a batamela gomme a hlaola Jesu ka go mo atla. Ge madira a golega Jesu, baapostola ba ile ba tšhaba.
A eme pele ga lekgotla le le phagamego la Bajuda, Jesu o ile a itlhalosa e le Morwa wa Modimo. Lekgotla leo le ile la mmona molato wa thogako gomme la mo ahlolela lehu. Ke moka, Jesu o ile a išwa go Mmušiši wa Moroma Pontio Pilato. Gaešita le ge a hweditše Jesu a se na molato, o ile a mmušetša sehlopheng seo se bego se goeletša gore a bolawe.
Jesu o ile a išwa Gologotha, moo madira a Roma a ilego a mo kokotela koteng. Ka mohlolo, mosegare wa sekgalela o ile wa fetoga lefsifsi. Ka morago thapameng yeo, Jesu o ile a hwa gomme gwa ba le tšhišinyego e kgolo ya lefase. Setopo sa gagwe se ile sa bewa ka lebitleng leo le epilwego mafsikeng. Letšatšing le le latelago, baperisita ba ile ba tswalela lebitla gomme ba bea moleti mojakong wa lona. Na Jesu o be a tla dula sa ruri ka lebitleng leo? Aowa. Mohlolo o mogolo go e feta ka moka o be o le kgaufsi le go direga.
^ ser. 15 Bakeng sa tsebišo e oketšegilego mabapi le bohlokwa bja lehu la Jesu la sehlabelo, bona matlakala 47-56 ka pukung ya Ke Eng Seo ge e le Gabotse Beibele e se Rutago?


text:
MOROKAMI 2011-04-01
TABA YA LETLAKALA LA KA NTLE
Jesu Kriste ge e le Gabotse ke Mang?
Ela hloko tutuetšo e kgolo yeo Jesu a bilego le yona historing ya motho.
TABA YA LETLAKALA LA KA NTLE
Jesu—Moo a Tšwago Gona
Ithute mabapi le moo Jesu a belegetšwego gona, moo a godišeditšwego gona, gotee le moo ge e le gabotse a tšwago gona.
TABA YA LETLAKALA LA KA NTLE
Jesu—Kamoo a Phetšego ka Gona
Ke ka baka la’ng Jesu a ile a phelela go dira thato ya Modimo gomme seo se be se akaretša’ng?
TABA YA LETLAKALA LA KA NTLE
Jesu—Lebaka Leo ka Lona a Ilego a hwa
Ke ka baka la’ng Jesu a ile a swanelwa ke go tlaišega le go hwa? Lebaka la gona le ka kgoma bophelo bja gago kudu.


text:
Go Phela ka Seo Motho a Nago le Sona—Kamoo go ka Dirwago ka Gona
AKANYA o swere mokotla wo o nago le lešoba gomme o neilwe mošomo wa gore o o tlatše moya. O be o tla o tlatša bjang? Go ba gona, ge e ba tekanyo ya moya woo o o budulelago ka mokotleng e lekana le ya woo o tšwago ka lešoba, gona mokotla o tla dula o tletše.
Seo ge e le gabotse, ke seo se bolelwago ke go phela ka seo o nago le sona. Mogolo wa gago o ka swantšhwa le moya woo o o budulelago ka mokotleng. Ditshenyagalelo tša gago di swana le moya woo o tšwago ka lešoba. Tlhohlo ke gore o se dumelele ditshenyagalelo tša gago di feta seo mogolo wa gago o ka kgonago go se lefelela.
Gaešita le ge kgopolo ya motheo e kwagala e le bonolo, go e diriša le go holwa ke yona ke taba e kgolo. Batho ba be ba ka phema mathata a mantši a tša ditšhelete ge feela ba ka katanela go latela kgopolo ye ya motheo. Seo se ka dirwa bjang? Ke kae moo re ka hwetšago tlhahlo e šomago e le ka kgonthe? Beibele ke mothopo wa tsebišo e ntši e šomago tabeng ye. Anke re hlahlobeng ka boripana seo e se bolelago.
Melao ya Motheo ya Beibele Yeo e ka Thušago
Beibele e hupere melao e mentši ya motheo yeo e ka go thušago go laola tšhelete ya gago. Re tla hlahloba e mmalwa feela ya yona. Bona ge e ba melao ye ya motheo e ka go thuša go phela ka seo o nago le sona.
Eba le thulaganyo ya tirišo ya tšhelete.
Gore o swaragane le tšhelete ka katlego, o swanetše go tseba gore go tsena bokae le gore go tšwa bokae. Beibele e re: “Maano a motho yo mafolofolo a a mo hola, eupša mang le mang yo a akgofago o wela bohloking.” (Diema 21:5) Ba bangwe ba diriša dienfelopo go ba thuša go rulaganya kamoo ba dirišago tšhelete ya bona ka gona. Enfelopo e nngwe le e nngwe e emela ditshenyagalelo tše itšego tše bjalo ka “Dijo,” “Rente” goba “Diaparo.” Go sa šetšwe gore o diriša mokgwa wo goba o mongwe woo o atlegago, se bohlokwa ke gore o tsebe moo tšhelete ya gago e yago gona, ka mehla o etiša pele dilo tšeo di nyakegago, e sego tša matsaka.
Phema go kganyoga tša ba bangwe.
Batho ba bantši ba dinageng tšeo di hlabologago ba kganyoga dilo tšeo batho ba dinageng tšeo di hlabologilego ba nago le tšona. Ge go tliwa tabeng ya motho ka noši, ba bantši ba lekega gore ba nyake dilo tšeo baagišani ba bona ba ikgantšhago ka tšona. Se e ka ba molaba. Mohlomongwe le moagišani ka boyena ga a di fihlelele. Ke ka baka la’ng o latela bošilo bja motho yo mongwe gore o feleletše ka go wela mathateng a tša ditšhelete? Beibele e lemoša ka gore: “Motho wa leihlo la megabaru, o rakediša lehumo, a sa tsebe gore o tla welwa ke bodiidi.”—Diema 28:22, The Jerusalem Bible.
Boloka bophelo bja gago bo le bonolo.
Jesu o eleditše balatedi ba gagwe gore ba boloke leihlo la bona le “lokile.” (Mateo 6:22) Go kgetha dijo tša matsaka mola e le gore o ka kgona go ithekela dijo tše di tlwaelegilego go ka go tsenya mathateng a ditšhelete gabonolo. Go ya ka pego ya Asian Development Bank, mo e ka bago tee-tharong ya batho ba kua Philippines le ba ka godimo ga seripa sa batho ba India ba phela ka tlase ga mollwane wa bodiidi wa mo e ka bago R9,80 ka letšatši. Ge batho ba hwetša moputso o bjalo o monyenyane, ke gabohlale gore ba šetše dilo tša motheo. Lega go le bjalo, gaešita le dinageng tšeo di humilego, molao wo wa motheo o ka thuša batho gore ba tšwe mathateng a mantši a ditšhelete.
Kgotsofalela seo se tlogago se nyakega.
Se se sepedišana gabotse le keletšo ya go boloka bophelo bja gago bo le bonolo. Beibele e nea keletšo ye go 1 Timotheo 6:8 e rego: “Ge re na le dijo le diaparo re tla kgotsofala ka tšona.” Batho ba bangwe bao ba thabilego kudu lefaseng ba na le tšhelete e nyenyane; lega go le bjalo, ba hwetša kgotsofalo go seo ba nago le sona, e lego seo se sa akaretšego dilo tše di bonagalago feela, eupša se akaretšago le go rata ba lapa le bagwera.—Diema 15:17.
Phema dikoloto tšeo di sa nyakegego.
Ruri Beibele e rerešitše ge e re: “Mohumi o buša badiidi, gomme moadimi ke mohlanka wa moadimiši”! (Diema 22:7) Gaešita le ge go ena le maemo ao a dirago gore go tsena dikolotong go se ke gwa phemega, bao ba dirago dikoloto tše di sa nyakegego ka go fo reka seo ba se nyakago ba tla ikhwetša ba ithwešitše morwalo o boima wa tša ditšhelete. Se se diragalela kudukudu bao ba dirišago dikarata tša mokitlana. Makasine wa Time o itše: “Ge batho ba ena le karata ye, boitshwaro bja bona ga bo sa laolega.” Eric, yo dulago Philippines, o re: “Ge ke diriša karata ya mokitlana, gantši ke reka dilo tše dintši kudu go feta ge ke diriša tšhelete. Thulaganyo ya ka ya tirišo ya tšhelete e a šitišega ge ke swanetše go lefa sekoloto seo.” Ruri ke gabohlale gore motho a be šedi kudu ge a reka ka sekoloto!—2 Dikgoši 4:1; Mateo 18:25.
Boloka tšhelete pele o reka.
Gaešita le ge go ka bonala go fetilwe ke nako, go boloka tšhelete pele o reka ge e le gabotse ke e nngwe ya ditsela tše bohlale tša go dula o se na mathata a ditšhelete. Go dira bjalo go thuša batho ba bantši go dula ba se na dikoloto le mathata ao a sepedišanago le tšona, a bjalo ka tswalo e ntši, yeo mafelelong e oketšago theko ya selo se sengwe le se sengwe seo motho a se rekago. Ka Beibeleng, tšhoši e hlaloswa e le e ‘hlalefilego’ ka gobane e “ikgobelela dijo nakong ya puno” e le gore e di je nakong e tlago.—Diema 6:6-8; 30:24, 25.
Go Ithuta go ba Bangwe
Keletšo ka moka ya Beibele yeo re e ahlaahlilego e bonagala e kwagala, eupša na ruri e thuša batho go phela ka seo ba nago le sona? Anke re boneng diphihlelo tša ba bangwe bao ba latetšego keletšo ye gomme ba swaragana ka katlego le mathata a tša ditšhelete.
Diosdado, e lego tatago bana ba bane, o dumela gore go phuhlama ga morago bjale ga boemo bja tša boiphedišo go dirile gore go be thata go kgotsofatša dinyakwa tša lapa la gagwe. Lega go le bjalo, o lemoga bohlokwa bja go ba le thulaganyo ya tirišo ya tšhelete. O re: “Ke rulaganya tšhelete ka moka yeo ke e golago. Ke na le lelokelelo la moo tšhelete ya ka ke tlago go e diriša gona.” Danilo o latela mokgwa o swanago. Yena le mosadi wa gagwe ba ile ba bona ge kgwebo ya bona e nyenyane e ewa. Lega go le bjalo, ba kgona go lefelela dilo tšeo ba di nyakago ka go rulaganya tirišo ya tšhelete gabotse. O re: “Re a tseba gore ke tšhelete e kaakang yeo e tsenago kgwedi e nngwe le e nngwe le gore ke e kaakang yeo e tšwago. Re ithekgile ka seo, re ahlaahla ka mo go tseneletšego gore re tla diriša bokae.”
E le gore ba latele thulaganyo yeo ba e dirilego ya tirišo ya tšhelete, ba bangwe ba ile ba hwetša go nyakega gore ba kgaotše go diriša tšhelete dilong tše dingwe. Myrna, e lego mohlologadi yo a godišago bana ba bararo, o re: “Go e na le go diriša dinamelwa tša batho bohle ge re eya dibokeng, nna le bana ba ka re fo itshepelela.” Myrna o dirile maiteko ka go ruta bana ba gagwe bohlokwa bja go phela bophelo bjo bonolo. O re: “Ke lekile go ba mohlala o mobotse ka go diriša molao wa motheo o lego go 1 Timotheo 6:8-10 wo o bontšhago bohlokwa bja go kgotsofala ka seo motho a nago le sona.”
Gerald, e lego tatago bana ba babedi, o dirile se se swanago. O re: “Nakong ya thuto ya Beibele ya lapa, re ahlaahla diphihlelo tša Bakriste bao ba lebišago tlhokomelo dilong tše bohlokwa kudu, e lego dilo tša moya. Mafelelo ke a kgahlišago ka gobane bana ba rena ga ba kgopele dilo tšeo di sego bohlokwa gakaalo.”
Janet ga se a nyalwa gomme ke morutiši wa nako e tletšego wa Beibele wa moithaopi kua Philippines. O sa tšwa go lahlegelwa ke mošomo wa gagwe, eupša o tšwela pele a phela ka seo a nago le sona. O re: “Ke kgona se ka go diriša boitayo le go diriša gabotse dilo tšeo ke nago le tšona. Go e na le go ya mabenkeleng a magolo, ke tsomana le mabenkele ao a nago le ditheko tša tlase. Ke ka baka la’ng ke swanetše go lefa tšhelete e ntši mola nka hwetša dilo ka theko ya tlase? Gape ke leka go phema go reka dilo ke se ka nagana pele.” Janet o bona bohlale bjo bo šomago bja go boloka tšhelete e sa le pele. O re: “Ge go ka direga gore ke ikhwetše ke ena le tšhelete e oketšegilego, gaešita le ge e le e nyenyane, ke e beela ka thoko gore ke kgone go e diriša ge go ka ba le ditshenyagalelo tše di sa letelwago.”
Eric yo go boletšwego ka yena pejana o boletše mabapi le dikarata tša mokitlana gore: “Ke ithibela gore ke se diriše karata ya mokitlana ntle le ge e le mabakeng a tšhoganetšo.” Diosdado o dumela ka gore: “E le gore ke itshware, ke tlogela karata ya ka ya mokitlana ofising.”
O ka Kgona go Phela ka Seo o Nago le Sona
Ee, ba bantši ba lemoga gore gaešita le ge Beibele e le puku yeo e lebišago tlhokomelo kudu dilong tše bohlokwa tša moya, gape e nea tlhahlo yeo e ka re holago mabapi le dilo tše di bonagalago. (Diema 2:6; Mateo 6:25-34) Ka go diriša melao ya motheo ya Beibele yeo go boletšwego ka yona sehlogong se le ka go ithuta go ba bangwe bao ba hotšwego ke go latela melao ye ya motheo, le wena o ka kgona go phela ka seo o nago le sona. Ka go dira bjalo o tla phema masetlapelo le dipelaelo tšeo ba dimilione ba lebeletšanego le tšona lehono.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 16:1-33
16 “Ke le boditše dilo tše gore le se ke la kgopša.+2 Batho ba tla le raka sinagogeng.+ Ge e le gabotse, nako e a tla ge yo mongwe le yo mongwe yo a le bolayago a tlago go nagana gore o diretše Modimo tirelo e kgethwa.+3 Eupša ba tla dira dilo tše gobane ba sa tsebe nna goba Tate.+4 Lega go le bjalo, ke le boditše dilo tše gore ge nako ya tšona ya gore di direge e fihla, le gopole gore ke le boditše tšona.+“Lega go le bjalo, ga se ka le botša dilo tše mathomong, gobane ke be ke na le lena.5 Eupša bjale ke ya go yo a nthomilego,+ fela ga go le o tee wa lena yo a mpotšišago gore: ‘O ya kae?’6 Eupša ka ge ke le boditše dilo tše, dipelo tša lena di tletše manyami.+7 Lega go le bjalo ke le botša therešo ge ke re: Go holega lena ge ke tloga. Gobane ge e ba ke sa tloge, mothuši+ a ka se tle go lena le gatee; eupša ge e ba ke tloga, ke tla mo roma go lena.8 Ke moka ge mothuši yoo a fihla o tla nea lefase bohlatse bjo bo kgodišago mabapi le sebe, toko le kahlolo:+9 Sa pele o tla nea bohlatse mabapi le sebe+ gobane ga ba dumele go nna;+10 ke moka a nea bohlatse mabapi le toko+ gobane nna ke ya go Tate gomme le ka se hlwe le mpona;11 ke moka a nea bohlatse mabapi le kahlolo+ gobane mmuši wa lefase le o ahlotšwe.+12 “Ke sa na le dilo tše dintši tšeo nka le botšago tšona, eupša ga le kgone go di rwala ga bjale.+13 Lega go le bjalo, ge mothuši yoo a fihla, e lego moya wa therešo,+ o tla le hlahla therešong ka moka, gobane a ka se bolele ka la gagwe, eupša o tla bolela dilo tšeo a di kwago gomme o tla le tsebiša dilo tšeo di tlago go tla.+14 Yena yoo o tla ntagafatša,+ gobane o tla le tsebiša seo a se amogelago go nna.+15 Tšohle tšeo Tate a nago le tšona ke tša ka.+ Ke ka baka leo ke itšego yena o le tsebiša seo a se amogelago go nna.16 Go se go ye kae, le ka se sa mpona,+ le gona go se go ye kae le tla buša le mpona.”17 Ka gona ba bangwe ba barutiwa ba gagwe ba botšana ba re: “Se se bolela’ng ge a re go rena: ‘Go se go ye kae le ka se sa mpona, le gona go se go ye kae le tla buša le mpona,’ le ge a re: ‘Gobane ke ya go Tate’?”18 Ka gona ba be ba re: “Se se bolela’ng ge a re: ‘Go se go ye kae’? Ga re tsebe seo a bolelago ka sona.”19 Jesu o tsebile+ gore ba be ba nyaka go mmotšiša, ke moka a re go bona: “Na le botšišana ka taba ya gore ke itše go se go ye kae le ka se mpone gomme ka buša ka re go se go ye kae le tla mpona?20 Ruriruri ke re go lena: Le tla lla le go golola, eupša lefase le tla thaba; le tla ba bohlokong,+ eupša bohloko bja lena bo tla fetoga lethabo.+21 Mosadi ge a belega o kwa bohloko gobane nako ya gagwe e fihlile;+ eupša ge a belege ngwana, ga a sa hlwa a gopola tlaišego ka baka la go thabela gore motho o belegwe lefaseng.22 Ka gona, le lena gona bjale ekwang bohloko; eupša ke tla buša ke le bona gomme dipelo tša lena di tla thaba,+ le gona ga go yo a ka le amogago lethabo la lena.23 Letšatšing leo+ le ka se mpotšiše potšišo le gatee. Ruriruri ke re go lena: Ge e ba le kgopela Tate selo le ge e le sefe,+ o tla le nea sona leineng la ka.+24 Go fihla mo nakong ye, ga se la kgopela selo ka leina la ka. Kgopelang gomme le tla fiwa, gore lethabo la lena le tlatšwe.+25 “Ke le boditše dilo tše ka dipapišo.+ Go tla nako yeo ka yona nka se hlwego ke bolela le lena ka dipapišo, eupša ke tla le tsebiša ditaba ka go lebanya mabapi le Tate.26 Letšatšing leo le tla kgopela dilo go Tate ka leina la ka; ge ke bolela se ga ke re gore ke tla le kgopelela.27 Gobane Tate ka noši o a le rata ka ge lena le nthatile+ gomme la dumela gore ke tlile ke le moemedi wa Tate.+28 Ke tšwa go Tate gomme ke tlile lefaseng. Bjale ke tlogela lefase gomme ke ya go Tate.”+29 Barutiwa ba gagwe ba re go yena: “Bona! Bjale gona o bolela ka go lebanya, ga o bolele ka dipapišo.30 Bjale re tseba gore o tseba tšohle+ e bile ga go nyakege gore motho a go botšiše.+ Ka baka le re dumela gore o tšwa go Modimo.”+31 Jesu a ba araba a re: “Na bjale le a dumela?32 Bonang! Nako e a tla, e bile e fihlile, yeo ka yona le tlago go gašanywa gomme yo mongwe le yo mongwe a ya ntlong ya gagwe.+ Le tla ntlogela ke nnoši; lega go le bjalo ga ke noši gobane Tate o na le nna.+33 Ke le boditše dilo tše gore ka nna le be le khutšo.+ Mo lefaseng le a tlaišega, eupša betang dipelo! Ke fentše lefase.”+


text:
KGAOLO YA BORARO
Morero wa Modimo ka Batho ke Ofe?
1. Morero wa Modimo ka batho ke ofe?
MODIMO o na le morero o mobotse ka batho. O bopile monna wa pele le mosadi, e lego Adama le Efa, gore ba dule serapeng se sebotse. Morero wa gagwe e be e le gore ba be le bana, ba dire lefase ka moka gore e be paradeise le go hlokomela diphoofolo.
2. (a) Re tseba bjang gore Modimo o tla phetha seo a se rerilego? (b) Beibele e re’ng ka go phela ka mo go sa felego?
2 Na o nagana gore ka letšatši le lengwe re tla dula paradeiseng? Jehofa o re botša ka morero wa gagwe gore: “Ke o hlamile, e bile ke tla o phetha.” (Jesaya 46:9-11; 55:11) Ee, o tla dira seo a se rerilego, gomme ga go na seo se tlago go mo thibela. Jehofa o bolela gore o be a na le morero ka lefase ge a le bopa. Ga ‘se a le bopela lefeela.’ (Jesaya 45:18) O nyaka gore batho ba dule lefaseng ka moka. Ke batho ba mohuta ofe bao Modimo a nyakago gore ba dule mo lefaseng, gona o nyaka gore ba dule nako e kaaka’ng? Beibele e re: “Baloki [goba, bao ba kwago] bona e tla ba beng ba lefase, ba tla dula mo go lona ka mo go sa felego.”
3. Ka ge batho ba babja le go hwa, o ka ipotšiša’ng?
3 Eupša lehono batho ba a babja le go hwa. Mafelong a mantši, ba a lwa le go bolayana. Ruri se ga se seo Modimo a se rerilego. Ka gona, go diregile’ng gona ka baka la’ng? Ke Beibele feela e ka re hlalosetšago.
LENABA LA MODIMO
4, 5. (a) Ke mang a ilego a bolela le Efa a diriša noga serapeng sa Edene? (b) Go tla bjang gore motho yo a botegago a fetoge lehodu?
4 Beibele e re botša gore Modimo o na le lenaba leo le “bitšwago Diabolo le Sathane.” Sathane o ile a diriša noga go bolela le Efa serapeng sa Edene. (Kutollo 12:9; Genesi 3:1) O ile a dira gore go bonagale eka noga e be e bolela.
5 Ka gona, na Modimo o bopile Sathane Diabolo? Aowa! Morongwa yo a bego a le legodimong ge Modimo a be a lokišeletša Adama le Efa lefase o ile a fetoga a ba Diabolo. (Jobo 38:4, 7) Seo se kgonegile bjang? Ka mohlala, go tla bjang gore motho yo a botegago a fetoge lehodu? Ga a belegwe e le lehodu, eupša o kganyoga, goba o nyaka, selo seo e sego sa gagwe. O dulela go nagana ka sona, gomme kganyogo ya gagwe e fošagetšego e ba matla. Ke moka, ge a hwetša sebaka, o utswa selo seo. O iphetošitše lehodu.
6. Go tlile bjang gore morongwa yo a itšego a fetoge lenaba la Modimo?
6 Se ke seo se ilego sa diragalela morongwa yoo. Ka morago ga gore Jehofa a bope Adama le Efa, o ile a ba botša gore ba be le bana gomme ba “tlale lefase.” (Genesi 1:27, 28) Morongwa yoo a ka ba a ile a nagana gore, ‘Batho bao ka moka ba ka rapela nna go e na le gore ba rapele Jehofa!’ Ge a be a dutše a nagana kudu ka taba ye, go kganyoga seo e lego sa Jehofa go ile gwa gola. Morongwa yoo o be a nyaka gore batho ba mo rapele. Ka gona o ile a botša Efa maaka gomme a mo timetša. (Bala Genesi 3:1-5.) Ka go dira seo, o ile a fetoga Sathane Diabolo, lenaba la Modimo.
7. (a) Ke ka baka la’ng Adama le Efa ba ile ba hwa? (b) Ke ka baka la’ng re tšofala le go hwa?
7 Adama le Efa ba ile ba se kwe Modimo gomme ba ja seenywa seo a bego a ba boditše gore ba se ke ba se ja. (Genesi 2:17; 3:6) Ba ile ba direla Jehofa sebe, gomme ge nako e dutše e eya ba hwa, bjalo ka ge Jehofa a be a boletše. (Genesi 3:17-19) Bana ba Adama le Efa e be e le badiradibe, ka gona ba ile ba hwa. (Bala Baroma 5:12.) Go re thuša go kwešiša gore ke ka baka la eng bana ba Adama le Efa le bona e be e le badiradibe, ela hloko mohlala wo. Anke o nagane o paka lofo ya borotho ka paneng yeo e potegilego. Borotho bjoo bo tla tšwa bo potegile go swana le yona pane yeo. Ka morago ga gore Adama a se kwe Modimo, o ile a fetoga modiradibe. Ka ge re le bana ba Adama, ka moka ga rena re badiradibe, goba ka mantšu a mangwe re potegile go swana le yena. Le gona ka ge ka moka ga rena re le badiradibe, re a tšofala le go hwa.
8, 9. (a) Sathane o be a nyaka gore Adama le Efa ba dumele eng? (b) Ke ka baka la’ng Jehofa a se a ka a bolaya marabele le semeetseng?
8 Sathane o ile a thoma go rabela go Jehofa ge a be a dira gore Adama le Efa ba se ke ba kwa Modimo. O be a nyaka gore Adama le Efa ba dumele gore Jehofa ke moaketši, mmuši yo kgopo yo a bego a sa nyake dilo tšeo di tlago go ba hola. Sathane o be a re batho ga ba hloke Modimo gore a ba botše seo ba swanetšego go se dira le gore Adama le Efa ba swanetše go itirela phetho ya se se nepagetšego le se se fošagetšego. Ka gona, Jehofa o be a tla dira’ng? A ka ba a ile a bolaya marabele ao gomme a fediša borabele. Eupša na seo se be se tla hlatsela gore Sathane o bolela maaka? Aowa, go be go ka se be bjalo.
9 Ka go re’alo, Jehofa ga se a ka a bolaya marabele ao le semeetseng. Go e na le moo, o ile a nea batho nako ya gore ba ipuše. Se se be se tla dira gore go be molaleng gore Sathane o bolela maaka le gore Jehofa o tseba seo se tlago go hola batho. Re tla ithuta ka mo go oketšegilego ka taba ye go Kgaolo 11. Eupša o nagana’ng ka phetho ya Adama le Efa? Na go be go nepagetše gore ba dumele Sathane gomme ba se kwe Modimo? Selo se sengwe le se sengwe seo Adama le Efa ba bego ba na le sona ba be ba se neilwe ke Jehofa. O be a ba neile bophelo bjo bo phethagetšego, legae le lebotse le mošomo wo ba bego ba o thabela. Eupša Sathane o be a se a ka a ba direla selo se sebotse. Ge e ba o be o le moo, nkabe o ile wa dira’ng?
10. Yo mongwe le yo mongwe wa rena o swanetše go itirela kgetho efe ya bohlokwa?
10 Lehono, yo mongwe le yo mongwe wa rena o swanetše go itirela kgetho, le gona bophelo bja rena bo ithekgile ka kgetho yeo. Re ka kgetha go kwa Jehofa e le Mmuši wa rena gomme ra thuša go hlatsela gore Sathane o bolela maaka. Goba re ka kgetha Sathane gore e be mmuši wa rena. (Psalme 73:28; bala Diema 27:11.) Ke batho ba sego kae lefaseng bao ba kwago Modimo. Ge e le gabotse, ga se mmuši wa lefase. Eupša ge e ba Modimo e se mmuši wa lefase le, gona ke mang a bušago lefase?
KE MANG YO A BUŠAGO LEFASE?
11, 12. (a) Re ithuta’ng tabeng ya dilo tšeo Sathane a ilego a di holofetša Jesu? (b) Ke mangwalo afe ao a bontšhago gore Sathane o buša lefase le?
11 Jesu o be a tseba gore ke mang yoo ge e le gabotse a bušago lefase. Lebakeng le lengwe, Sathane o ile “a mmontšha mebušo ka moka ya lefase le letago la yona.” Ke moka Sathane a holofetša Jesu gore: “Dilo tše ka moka ke tla go nea tšona ge o ka wela fase [goba, wa inama] wa nthapela gatee.” (Mateo 4:8, 9; Luka 4:5, 6) Ipotšiše gore: ‘Ge e ba mebušo yeo e be e se ya Sathane, na o be a ka re o tla e nea Jesu?’ Aowa. Mebušo ka moka ke ya Sathane.
12 O ka ipotšiša gore: ‘Go tla bjang gore Sathane e be mmuši wa lefase? Na Jehofa Modimo Ramatlaohle ga se yena a hlodilego legohle?’ (Kutollo 4:11) Ee, ke yena, eupša Jesu o ile a bitša Sathane ka go lebanya gore ke “mmuši wa lefase le.” (Johane 12:31; 14:30; 16:11) Moapostola Paulo o ile a bitša Sathane Diabolo gore ke “modimo wa lefase le.” (2 Bakorinthe 4:3, 4) Le gona moapostola Johane o ngwadile gore “lefase ka moka le rapaletše matleng a yo kgopo.”
LEFASE LA SATHANE LE TLA FEDIŠWA BJANG?
13. Ke ka baka la’ng re hloka lefase le lefsa?
13 Lefase le le ba kotsi le go feta. Re bona dintwa, go se botege, boikaketši le bošoro gohle. Batho ba ka se kgone go rarolla mathata a ka moka, le ge ba ka dira sohle seo ba ka se kgonago. Eupša kgauswinyane Modimo o tla fediša lefase le le lebe ka ntwa ya Haramagedone, gomme a tliša lefase le lefsa la go loka.
14. Modimo o kgethile mang gore e be Kgoši ya Mmušo wa Gagwe? Beibele e boletše’ng e sa le pele ka Jesu?
14 Jehofa o kgethile Jesu Kriste go ba Kgoši ya Mmušo wa Gagwe wa legodimong. Mengwaga e dikete e fetilego, Beibele e boletše e sa le pele gore Jesu o tla buša e le “Kgošana ya Khutšo” le gore mmušo wa gagwe o tla buša ka mo go sa felego. (Jesaya 9:6, 7) Jesu o rutile balatedi ba gagwe go rapelela mmušo wo ge a be a re: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Go Kgaolo 8, re tlo ithuta kamoo Mmušo wa Modimo o tlago go tšeela mebušo ya lefase legato. (Bala Daniele 2:44.) Ke moka Mmušo wa Modimo o tla fetoša lefase gore e be paradeise e botse.
LEFASE LE LEFSA LE KGAUSWI!
15. “Lefase le lefsa” ke eng?
15 Beibele e holofetša gore: “Go na le magodimo a mafsa le lefase le lefsa tše re di letetšego,” gomme “toko e tla aga go tšona.” (2 Petro 3:13; Jesaya 65:17) Ka dinako tše dingwe ge Beibele e bolela ka “lefase,” e bolela ka batho bao ba dulago mo lefaseng. (Genesi 11:1) Ka gona “lefase le lefsa” la go loka ke batho ka moka bao ba kwago Modimo le bao a ba šegofatšago.
16. Ke mpho efe e kgahlišago yeo Modimo a tlago go e nea bao ba tlago go phela lefaseng le lefsa, gomme re swanetše go dira’ng gore re e hwetše?
16 Jesu o holofeditše gore bao ba tlago go phela lefaseng le lefsa la Modimo ba tla newa “bophelo bjo bo sa felego.” (Mareka 10:30) Re swanetše go dira’ng gore re hwetše mpho ye? Hle bala Johane 3:16 le 17:3 gore o hwetše karabo. Ga bjale anke re bone gore Beibele e re bophelo bo tla ba bjang lefaseng la Paradeise.
17, 18. Re tseba bjang gore go tla ba le khutšo gohle mo lefaseng le gore re tla ikwa re šireletšegile?
17 Bobe, ntwa, bosenyi le bošoro di tla ba di fedišitšwe. Go tla ba go se sa na batho ba kgopo goba ba babe mo lefaseng. (Psalme 37:10, 11) Modimo o tla “fediša dintwa go fihla pheletšong ya lefase.” (Psalme 46:9; Jesaya 2:4) Lefase le le tla ba le tletše ka batho bao ba ratago Modimo le bao ba mo kwago. Go tla ba le khutšo ka mo go sa felego.
18 Batho ba Jehofa ba tla ikwa ba šireletšegile. Mehleng ya ge Beibele e be e ngwalwa, ge Baisiraele ba be ba ekwa Modimo, ba be ba ikwa ba bolokegile ka gobane o be a ba šireletša. (Lefitiko 25:18, 19) Ge re le Paradeiseng, re ka se boife selo le ge e le sefe goba motho le ge e le ofe. Ka mehla re tla ikwa re šireletšegile!
19. Ke ka baka la’ng re ka kgodišega gore go tla ba le dijo tše dintši lefaseng le lefsa la Modimo?
19 Go tlo ba le dijo tše dintši. Beibele e re: “Go tla ba le mabele a mantši mo lefaseng; dintlheng tša dithaba go tla ba le motlalo wa mabele.” (Psalme 72:16) Jehofa “Modimo wa rena, o tla re šegofatša,” gomme “lefase lona le tla tšweletša dienywa tša lona.”—Psalme 67:6.
20. Re tseba bjang gore lefase e tla ba paradeise?
20 Lefase ka moka e tla ba paradeise. Batho ba tla ba le dintlo tše dibotse le dirapa tše di kgahlišago. (Bala Jesaya 65:21-24; Kutollo 11:18.) Lefase ka moka e tla ba le lebotse go swana le serapa sa Edene. Jehofa o tla dula a re nea dilo ka moka tšeo re di hlokago. Beibele e mo hlalosa ka gore: “O bula seatla sa gago wa kgotsofatša kganyogo ya sephedi se sengwe le se sengwe.”
21. Re tseba bjang gore go tla ba le khutšo magareng ga batho le diphoofolo?
21 Go tla ba le khutšo magareng ga batho le diphoofolo. Diphoofolo di ka se sa gobatša batho. Bana ba tla ikwa ba šireletšegile, gaešita le ge ba na le diphoofolo tšeo di lego kotsi lehono.
22. Jesu o tla direla batho bao ba babjago eng?
22 Ga go na yo a tla babjago. Ge Jesu a be a le mo lefaseng, o ile a fodiša batho ba bantši. (Mateo 9:35; Mareka 1:40-42; Johane 5:5-9) Eupša ka ge e le Kgoši ya Mmušo wa Modimo, o tla fodiša batho ka moka. Le ka mohla go ka se be le yo a rego: “Ke a babja.”
23. Modimo o tla dira’ng ka bao ba hwilego?
23 Bahu ba tla tsošwa. Modimo o holofetša gore o tla tsoša batho ba dimilione bao ba hwilego. “Go tla ba le tsogo ya ba lokilego gotee le ba sa lokago.”
24. O ikwa bjang ka go tlo phela Paradeiseng?
24 Ka moka ga rena re na le kgetho. Re ka kgetha go ithuta ka Jehofa gomme ra mo hlankela, goba re ka fo dira seo re se nyakago. Ge e ba re kgetha go hlankela Jehofa, re ka ba le bokamoso bjo bo kgahlišago. Ge monna yo a itšego a be a kgopela Jesu gore a mo gopole ge a hwile, Jesu o ile a mo holofetša gore: “O tla ba le nna Paradeiseng.” (Luka 23:43) Anke re ithuteng ka mo go oketšegilego ka Jesu Kriste le kamoo a tlago go phethagatša dikholofetšo tša Modimo tše di kgahlišago.


text:
Karolo 6
Jobo o Boloka Potego
Sathane o belaela potego ya Jobo pele ga Modimo, eupša Jobo o dula a botegela Jehofa
NA MOTHO le ge e le ofe a ka dula a botegela Modimo ge e ba a lekwa ka mo go feletšego le ge e ba go bonala go kwa go sa mo tlišetše mehola e bonagalago? Potšišo yeo e ile ya botšišwa—gomme ya arabja—ka seo se ilego sa diragalela monna yo a bitšwago Jobo.
Ge Baisiraele ba be ba sa le Egipita, Jobo, yo e lego motswalo wa Aborahama, o be a dula nageng yeo ga bjale e lego Arabia. Kgabagareng, kua legodimong barongwa ba ile ba bokana pele ga Modimo gomme Sathane wa lerabele le yena o be a le gare ga bona. A le pele ga barongwa bao, Jehofa o ile a bolela gore o bota mohlanka wa gagwe yo a botegago Jobo. Ge e le gabotse, Jehofa o ile a re go be go se na motho yo mongwe yo a botegago go swana le Jobo. Eupša Sathane o ile a re Jobo o hlankela Modimo feela ka gobane Modimo a mo šegofatša e bile a mo šireletša. Sathane o ile a bolela gore ge e ba Jobo a ka amogwa dilo ka moka tšeo a nago le tšona, o tla roga Modimo.
Modimo o ile a dumelela Sathane gore pele a amoge Jobo lehumo la gagwe le bana ba gagwe ke moka a mo otle ka bolwetši. A sa lemoge gore Sathane ke yena a ikarabelago ka seo, Jobo o be a sa kwešiše lebaka leo ka lona Modimo a dumeletšego gore a welwe ke diteko tše. Lega go le bjalo, Jobo ga se a ka a lahla Modimo.
Bagwera ba bararo ba maaka ba ile ba tla go Jobo. Ka lelokelelo la dipolelo tšeo di ngwadilwego ka pukung ya Jobo, banna bao ka phošo ba ile ba leka go kgodiša Jobo gore Modimo o be a mo otla ka baka la dibe tšeo a di dirilego ka sephiring. Ba ile ba ba ba bolela gore Modimo ga a kgahlišwe ke bahlanka ba gagwe e bile ga a ba bote. Jobo o ile a gana dipolelo tša bona tšeo di fošagetšego. Ka kgodišego, Jobo o ile a bolela gore o tla dula a botega go fihla lehung!
Eupša Jobo o ile a dira phošo ya go tshwenyega ka mo go feteletšego ka go itokafatša. Lesogana le bitšwago Elihu, leo le bego le theeditše poledišano ya bona ka moka, le ile la thoma go bolela. Elihu o ile a kgalema Jobo ka baka la go palelwa ga gagwe ke go kwešiša gore go godišwa ga bogoši bja Jehofa Modimo ke taba ya bohlokwa kudu go feta go phagamišwa ga motho le ge e le ofe. Le gona, Elihu o ile a kgalema bagwera ba maaka ba Jobo ka matla.
Ke moka, Jehofa Modimo o ile a bolela le Jobo gomme a mo phošolla. A diriša dilo tšeo di makatšago tlholong, Jehofa o ile a ruta Jobo gore motho ke yo monyenyane kudu ge a bapetšwa le Modimo. Ka boikokobetšo Jobo o ile a amogela phošollo yeo e tšwago go Modimo. Ka ge a e-na le ‘maikwelo a borutho a bonolo kudu e bile e le yo a gaugelago,’ Jehofa o ile a fodiša Jobo, a atiša lehumo la gagwe gabedi gomme a mo šegofatša ka bana ba lesome. (Jakobo 5:11) Ka go dula a botegela Jehofa mola a lebeletšane le teko e šoro, Jobo o ile a araba ka katlego tlhohlo ya Sathane ya gore batho ba ka se dule ba botegela Modimo ge ba lekwa.


text:
KAROLO 13
Re Swanetše go Dira Eng Gore re Kgahliše Modimo?
Phema dilo tše mpe. 1 Bakorinthe 6:9, 10
Ge e ba re rata Jehofa, re ka se dire dilo tšeo a di hloilego.
Jehofa ga a nyake gore re utswe, re tagwe goba re diriše dihlaretagi.
Modimo o hloile go bolaya, go ntšha mpa le bosodoma. Ga a nyake gore re be le megabaru goba re lwe le ba bangwe.
Ga se ra swanela go rapela medimo ya diswantšho goba go dirišana le meoya.
Batho bao ba dirago dilo tše mpe ba ka se tsene Paradeiseng ya lefaseng yeo e tlago.
Dira seo se lokilego. Mateo 7:12
Gore re kgahliše Modimo, re swanetše go leka go mo ekiša.
Bontšha ba bangwe lerato ka go ba yo botho le yo a neago ka seatla se se bulegilego.
Botega.
Eba yo a nago le kgaugelo le yo a lebalelago.
Botša ba bangwe ka Jehofa le ditsela tša gagwe.—Jesaya 43:10.


text:
Na o be o Tseba?
Baagi ba dikepe ba mehleng ya bogologolo ba be ba thiba dikepe tša bona bjang gore di se tsene meetse?
Lionel Casson, e lego setsebi sa dikepe tša bogologolo, o hlalosa seo baagi ba dikepe ba mehleng ya Baroma ba bego ba se dira ka morago ga go thiba dikgoba tša sekepe sa bona seo se dirilwego ka mapolanka. Go be go tlwaelegile gore baagi ba dikepe ba “tlotše dikgoba goba mohlomongwe le go tlotša bokantle ka moka le bokagare bja sekepe ka sekontiri.” Kgalekgale pele ga Baroma, Baakkad le Bababilona ba bogologolo le bona ba be ba diriša sekontiri go thiba dikepe tša bona gore di se tsene meetse.
Mangwalo a Seheberu a bolela ka mokgwa wa go thiba o swanago wo o lego go Genesi 6:14. Lentšu la Seheberu leo le fetoletšwego e le “moti” ge e le gabotse le bolela ka sekontiri, seo se bego se dirwa ka oli.
Sekontiri sa tlhago se na le dikarolo tše pedi—seela le seo e sego seela. Baagi ba dikepe ba bogologolo ba be ba diriša sekontiri sa seela; ba be ba se tlotša dikepeng. Ge ba se na go se tlotša, sekontiri seo se a oma ke moka sa ba bothata gore se kgone go thiba meetse.
Sekontiri e be e le se sentši dinageng tša mehleng ya Beibele. Moedi wa Sidima woo o bego o le Lewatleng le Hwilego, “o be o tletše ka melete yeo e nago le sekontiri.”—Genesi 14:10.
Ke mekgwa efe yeo e bego e dirišwa go boloka dihlapi mehleng ya bogologolo?
Dihlapi e be e dutše e le dijo tše bohlokwa mehleng ya bogologolo. Baapostola ba bangwe e be e le barei ba dihlapi Lewatleng la Galilea pele ga ge ba sepela le Jesu. (Mateo 4:18-22) Dihlapi tše dingwe tšeo ba bego ba di tanya ba be ba di iša mebarakeng ya kgauswi gore di yo hlwekišwa.
Puku ya Studies in Ancient Technology e hlalosa mokgwa wa go boloka dihlapi wo mohlomongwe o bego o dirišwa kua Galilea ya bogologolo o sa dutše o dirišwa le mafelong a mangwe. Dihlapi di a buiwa le go ntšhwa dikagare ke moka dihlapi tšeo tša hlatswiwa ka meetse. Puku ye e hlalosa megato yeo e latelago: “Dihlapi di tlotšwa letswai la magwaša molomong, godimo ga dikgapetla le di-gill (ditho tšeo dihlapi di hemago ka tšona). Dihlapi tšeo di tloditšwego ka letswai di lokelwa ka mokotleng e le mokgobo. Ka morago ga go bewa matšatši a mararo go ya go a mahlano mokgobo wo wa dihlapi o a phetholwa ke moka wa bewa ka lehlakore le lengwe matšatši a mangwe a mararo go ya go a mahlano. Nakong ya ge di omišwa diela tšeo di lego mmeleng wa tšona di a oma ke moka letswai le kgona go tsenelela hlaping. Ka morago ga gore di omišwe di a tia gomme ya ba tše thata.”
Ga go tsebege gore dihlapi tšeo di bolokwa lebaka le le kaakaang ka morago ga go omišwa ka mokgwa wo. Lega go le bjalo, taba ya gore Baegipita ba bogologolo ba be ba rekišetša Asiria dihlapi tša go oma tšeo di nago le letswai e bontšha gore mekgwa ye e be e šoma gabotse.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 53:1-6
Go moopediši: Diriša Mahalathe.*+ Maskile.* Psalme ya Dafida.53 Wa go hloka tlhaologanyo o ipotša ka pelong ya gagwe gore:“Jehofa ga a gona.”+Ba dirile tše di senyago gomme ba dira tše di šišimišago tše di sa lokago;+Ga go yo a dirago tše botse.+2 Ge e le Modimo, o lebeletše fase a le gona kua legodimong gore a bone bana ba batho,+Gore a bone ge e ba go na le yo a nago le temogo, yo a tsomago Jehofa.+3 Ka moka ga bona ba arogile, ka moka ga bona ba senyegile;+Ga go yo a dirago tše botse,+Le o tee ga a gona.4 Na ga go le o tee wa bao ba tlwaetšego go dira tše di gobatšago yo a nago le tsebo,+E le mo ba eja batho ba ka go etša ge ba eja dijo?+Le Jehofa ga se ba mmitša.+5 Gona moo ba be ba tšhogile kudu,+Mo go bego go se na se se tšhošago;+Gobane Modimo yena o tla gašanya marapo a mang le mang yo a hlomago mešaša gore a le hlasele.+Le tla ba hlabiša dihlong ka gobane Jehofa o ba lahlile.+6 A mola phološo e kgolo ya Isiraele e ka be e etšwa Tsione!+Ge Jehofa a bušetša morago batho ba gagwe bao e lego mathopša,+Anke Jakobo a thabe, anke Isiraele a hlalale.+
Mengwalo ya tlase
^ “Mahalathe.” Ke lentšu la Seheberu. Mohlomongwe ke lentšu leo le dirišwago moopelong, leo mo gongwe le dirišwago ka tsela e sa tlwaelegago.
^ Bona mongwalo wa ka tlase wa mantšu a ketapele go Ps 32.


text:
TABA YA LETLAKALA LA KA NTLE | KAMOO O KA LEBELETŠANAGO LE DIPELAELO
Dipelaelo tša Mabapi le go ba Kotsing
Alona o re: “Ge ke ekwa lešata la alamo, pelo ya ka e thoma go betha ka lebelo gomme ke kitimela lefelong leo le šireletšegilego. Eupša gaešita le ge ke le moo, ke a tshwenyega. Ga ke sa bolela ge ke le ka ntle, moo go se nago lefelo leo motho a ka ikutago go lona. Nakong e nngwe ge ke be ke sepela setarateng, ke ile ka thoma go lla ka palelwa ke go hema. Go ntšere diiri pele nka theoša maswafo. Ke moka lešata la alamo le ile thoma gape.”
Ntwa e fo ba se sengwe sa dilo tše dintši tšeo di beago batho kotsing. Ka mohlala, go tseba gore wena goba motho yo o mo ratago o swerwe ke bolwetši bjo šoro, go ka dira gore o ikwe eka o bethilwe ke pomo. Le gona go ba bangwe, go boifa bokamoso go ka baka dipelaelo. Ba bangwe ba tshwenyega ka gore: ‘Na bana ba rena goba ditlogolo tša rena ba tla phela lefaseng leo le nago le ntwa, bosenyi, tšhilafalo, go fetoga ga maemo a leratadima le mauba a malwetši?’ Re ka lebeletšana bjang le dipelaelo tše bjalo?
Ka ge a tseba gore dilo tše mpe di a direga, motho “yo bohlale o itše go bona kotsi a ikuta.” (Diema 27:12) Le gona, go etša ge re leka go itšhireletša, re ka gata le megato ya go šireletša menagano ya rena le maikwelo a rena. Boithabišo bjo bo tletšego bošoro gaešita le dipego tša ditaba tšeo di tletšego ka diswantšho tše di tšhošago di tlaleletša dipelaelong tša rena le tša bana ba rena. Go phema go bona diswantšho tšeo tše šoro ga go bolele gore re hlokomologa therešo. Modimo ga se a hlamela menagano ya rena go dula e nagana ka dilo tše mpe. Go e na le moo, re swanetše go e tlatša ka “dilo le ge e le dife tša therešo, . . . tše di lokilego, . . . tše di sekilego, . . . tše di rategago.” Ge e ba re dira bjalo, “Modimo wa khutšo” o tla re nea khutšo ya monagano le ya pelo.—Bafilipi 4:8, 9.
BOHLOKWA BJA THAPELO
Tumelo ya kgonthe e re thuša go lebeletšana le dipelaelo. Beibele e re kgothaletša gore re “phakgame ge e le mabapi le dithapelo.” (1 Petro 4:7) Re ka kgopela Modimo gore a re thuše le go re nea bohlale gotee le sebete gore re lebeletšane le maemo a rena gakaone, re kgodišegile gore “o a re kwa mabapi le se sengwe le se sengwe seo re se kgopelago.”—1 Johane 5:15.
Beibele e hlalosa gore “mmuši wa lefase le” ke Sathane, e sego Modimo, le gore “lefase ka moka le rapaletše matleng a yo kgopo.” (Johane 12:31; 1 Johane 5:19) Ka gona, Jesu o be a sa fo diriša seka sa polelo ge a be a re ruta go rapela, ge a re: “O re hlakodiše go yo kgopo.” (Mateo 6:13) Alona o re: “Nako le nako ge lešata la alamo le thoma, ke kgopela Jehofa gore a nthuše go laola maikwelo a ka. Go oketša moo, monna wa ka o a mpitša gomme a rapela le nna. Ruri go rapela go a thuša.” Go bjalo ka ge Beibele e bolela gore: “Jehofa o kgauswi le bohle bao ba mmitšago, gotee le bohle bao ba mmitšago ka go rereša.”—Psalme 145:18.
KHOLOFELO YA RENA YA BOKAMOSO
Thutong ya gagwe ya Thabeng, Jesu o rutile balatedi ba gagwe gore ba rapele, ba re: “Mmušo wa gago a o tle.” (Mateo 6:10) Mmušo wa Modimo o tla tumola ka medu dipelaelo ka moka tše kotsi. A diriša Jesu, e lego “Kgošana ya Khutšo,” Modimo o tla “fediša dintwa go fihla pheletšong ya lefase.” (Jesaya 9:6; Psalme 46:9) Beibele e re: “[Modimo] o tla ahlolela meraforafo . . . Setšhaba se ka se emišetše se sengwe tšhoša, e bile di ka se sa hlwa di ithuta ntwa. . . . Go ka se be le yo a ba tšhošago.” (Mika 4:3, 4) Malapa a thabilego a ‘tla aga dintlo a dula go tšona; a tla bjala dirapa tša merara a ja dienywa tša tšona.’ (Jesaya 65:21) Beibele gape e re: “Ga go na modudi yo a tla rego: ‘Ke a babja.’”—Jesaya 33:24.
Lehono, go sa šetšwe megato ka moka ya tšhireletšo, ga se ka mehla go kgonegago go thibela “ditiragalo tšeo di sa letelwago” goba go phema go ba lefelong le fošagetšego ge dilo tše di direga. (Mmoledi 9:11) Ntwa, bošoro le malwetši di sa tšwela pele go bolaya batho ba lokilego go etša nywageng e makgolo e fetilego. Batho bao ba se nago molato ba bolailwego ke dilo tše ba na le kholofelo efe?
Batho ba dimilione, bao palo ya bona e tsebjago ke Modimo feela, ba tla boela ba phela. Ga bjale ba robetše gomme ba tla dula ba gopolwa ke Modimo, go fihlela letšatšing leo ka lona “bohle bao ba lego mabitleng ba [tla] . . . tšwa.” (Johane 5:28, 29) Ge Beibele e bolela ka tsogo ya bahu, e re homotša ka gore: “Re na le kholofelo ye e le bjalo ka tshetledi ya sekepe ya maphelo a rena, e kgonthišeditšwego le e tiilego.” (Baheberu 6:19) Le gona Modimo o “tiišeditše batho ka moka ka ge a mo [Jesu] tsošitše bahung.”—Ditiro 17:31.
Ge e le ga bjale, gaešita le bao ba lekago go kgahliša Modimo ba tla lebeletšana le dipelaelo. Paul, Janet le Alona ba lebeletšana le dipelaelo ka katlego ka go gata megato e holago, ka go batamela kgauswi le Modimo ka thapelo le ka go aga tumelo kholofelong ya Beibele ya mabapi le bokamoso. Go etša ge a dirile boemong bja bona, “eka Modimo yo a neago kholofelo a ka le tlatša ka lethabo le khutšo ka go mmota ga lena.”—Baroma 15:13.


text:
Matseno
“Le be baekiši ba bao ka tumelo le go se fele pelo ba jago bohwa bja dikholofetšo.”
1, 2. Go bonagala molebeledi yo mongwe wa mosepedi a be a ikwa bjang ka batho bao go bolelwago ka bona ka Beibeleng gomme ke ka baka la’ng go be go ka thabiša go ba le bagwera ba bjalo?
“O BOLELA ka batho ba ka Beibeleng eka e kile ya ba bagwera ba gagwe.” Se ke seo mosadi yo mongwe wa Mokriste a ilego a se bolela ka morago ga go kwa polelo yeo e bego e newa ke mokgalabje yo e lego molebeledi wa mosepedi. Go bile bjalo ka gobane ngwanabo rena yo o feditše nywaga e mentši a ithuta Lentšu la Modimo e bile a le ruta ba bangwe
2 Ke mang ruri yo a bego a ka se thabele gore batho bao go bolelwago ka bona ka Beibeleng e be bagwera ba gagwe? Na o ba bona e le batho ba kgonthe? Akanya gore go be go tla ba bjang go sepela le go boledišana le banna le basadi ba tumelo ba bjalo ka Noa, Aborahama, Ruthe, Eliya le Esitere gomme o ba tseba gakaone. Nagana feela kamoo ba bego ba tla go kgoma ka gona bophelong
3. (a) Re ka holwa bjang ke go ithuta ka banna le basadi ba tumelo ba ka Beibeleng? (b) Re tlo ahlaahla dipotšišo dife?
3 Ke therešo gore go tla kgonega gore re be bagwera ba bona nakong ya “tsogo ya ba lokilego.” (Dit. 24:15) Lega go le bjalo, le mo nakong ye re ka holwa ke go ithuta ka banna le basadi ba tumelo ba ka Beibeleng. Bjang? Moapostola Paulo o neile karabo ye e kwagalago: “Le be baekiši ba bao ka tumelo le go se fele pelo ba jago bohwa bja dikholofetšo.” (Baheb. 6:12) Ka ge re tlo thoma go ithuta ka banna le basadi ba ba tumelo, anke re hlahlobeng dipotšišo tše mmalwa tšeo di rotošwago ke mantšu a a Paulo, tše bjalo ka gore: Ge e le gabotse tumelo ke’ng, gona ke ka baka la’ng re swanetše go ba le yona? Re ka ekiša bjang banna le basadi ba tumelo ba ka Beibeleng?
Tumelo Ke’ng, Gona ke ka Baka La’ng re Swanetše go ba le Yona?
4. Batho ba bangwe ba nagana gore tumelo ke’ng gomme ke ka baka la’ng ba tloga ba fošitše?
4 Tumelo ke seka se se kgahlišago seo banna le basadi bao re tlago go ithuta ka bona kgatišong ye ba se bontšhitšego. Batho ba bantši lehono ga ba kwešiše seo se bolelwago ke tumelo, ba nagana gore ke go fo dumela ntle le mabaka. Lega go le bjalo, ba tloga ba fošitše. Go ba le tumelo ga go bolele go ba madumelatšohle; ga se go fo dira dilo ka tsela yeo o ikwago ka yona eupša ke go ba le tumelo ya kgonthe. Go kotsi go ba madumelatšohle. O ka ikwa ka tsela ye lehono gomme gosasa maikwelo ao a ba a ile. Gaešita le go fo dumela go Modimo ga se gwa lekana ka gobane le “batemona le bona ba a dumela e bile ba a thothomela.”
5, 6. (a) Tumelo ya rena e theilwe dilong dife tše pedi tšeo di sa bonwego? (b) Tumelo ya rena e swanetše go tia gakaaka’ng? Bontšha.
5 Go ba le tumelo go feta kgole go fo ba madumelatšohle. Ela hloko kamoo Beibele e hlalosago tumelo ka gona. (Bala Baheberu 11:1.) Paulo o boletše gore tumelo e akaretša dilo tše pedi tšeo re ka se kgonego go di bona. Sa pele, e akaretša dilo tša mehleng yeno “tšeo di sa bonwego.” Mahlo a rena ga a kgone go bona dilo tša kgonthe tšeo di lego gona legodimong
6 Le gatee! Paulo o hlalositše gore tumelo ya kgonthe e na le motheo wa kgonthe. Ge a be a re tumelo ke “tebelelo e kgonthišeditšwego,” o dirišitše mantšu ao gape a ka fetolelwago e le “lengwalo la molao.” Akanya motho yo mongwe a nyaka go go fa ntlo. A ka fo tla a swere lengwalo leo la molao gomme a re: “Ntlo ya gago še.” Re a tseba gore ga a re gore o tla dula ka gare ga lengwalo leo; o fo ba a e ra gore lengwalo leo ke tlamo ya molao yeo ge e le gabotse re ka rego ke ntlo ka boyona. Ka mo go swanago, bohlatse bja tumelo ya rena ke bjo bo kgodišago e bile bo tiile moo e lego gore bo ka lekanywa le tumelo ya rena ka boyona.
7. Tumelo ya kgonthe e akaretša’ng?
7 Ka gona, tumelo ya kgonthe e akaretša bohlatse bjo bo tiilego le kgodišego e sa šišinyegego yeo e lebišitšwego go Jehofa Modimo. Tumelo e dira gore re mmone e le Tatago rena yo lerato gomme re dumele gore o tla phethagatša dikholofetšo tša gagwe ka moka. Eupša tumelo e tiilego e akaretša mo gontši. Go swana le semela, e swanetše go nošetšwa gore e gole. E swanetše go bontšhwa ka mediro, go sego bjalo e tlo hwa.
8. Ke ka baka la’ng go le bohlokwa go ba le tumelo?
8 Ke ka baka la’ng go le bohlokwa go ba le tumelo? Paulo o re neile karabo e kgotsofatšago. (Bala Baheberu 11:6.) Ga go kgonege gore re rapele Jehofa le go mo kgahliša ge re se na tumelo. Ka gona tumelo e bohlokwa gore re fihlelele morero wa gagwe o mogolo wo a o hlametšego dibopiwa tše bohlale. Morero woo ke go batamela Tatago rena wa legodimong Jehofa le go mo tagafatša.
9. Jehofa o bontšhitše bjang gore o lemoga kamoo re tlogago re hloka tumelo?
9 Jehofa o tseba kamoo re tlogago re hloka tumelo, ke ka baka leo a re neilego mehlala ya go re ruta kamoo re ka matlafatšago le go bontšha tumelo ya rena. O šegofaditše phuthego ya Bokriste ka mehlala e mebotse ya banna bao ba etelelago pele. Lentšu la gagwe le re: “Le ekiše tumelo ya bona.” (Baheb. 13:7) E bile o re neile mo gontši. Paulo o ngwadile ka “leru le legolo . . . la dihlatse,” e lego banna le basadi ba bogologolo bao ba re tlogeletšego mehlala e mebotse kudu ya tumelo. (Baheb. 12:1) Batho bao ba botegago bao Paulo a ngwadilego ka bona go Baheberu kgaolo 11 ga se bona feela. Beibele e tletše ka dikanegelo tša kgonthe tša banna le basadi, batho ba bagolo le ba banyenyane, bao ba tšwago ditlogong tše di sa swanego, bao ba ilego ba bontšha tumelo e bile ba re swaretše thuto e kgolo yeo re e hlokago mehleng ye ya go se be le tumelo.
Re ka Ekiša Bjang Tumelo ya ba Bangwe?
10. Thuto ya rena ya motho ka noši e ka re thuša bjang go ekiša tumelo ya banna le basadi ba botegago ba dipegong tša Beibele?
10 O ka se kgone go ekiša motho ntle le gore o mo tsebe gabotse. Ge o dutše o bala kgatišo ye, o tla lemoga gore go dirilwe nyakišišo e tseneletšego go go thuša go tseba banna le basadi ba ba tumelo. Go re’ng o sa itirele nyakišišo e nngwe e oketšegilego? Thutong ya gago ya motho ka noši, dira nyakišišo ka Beibeleng o diriša dikgatišo tšeo o nago le tšona. Ge o dutše o naganišiša ka seo o ithutago sona, ipone o le moo gomme o bone le dilo tšeo o balago ka tšona dipegong tšeo tša Beibele. Leka go bona mafelo ao o balago ka wona, o kwe medumo o be o dupelele le menkgo ya moo. Sa bohlokwa kudu, leka go ikwa go swana le batho bao ba lego pegong yeo. Ge o dutše o ikwa go swana le banna le basadi bao ba tumelo, ba tla ba ba kgonthe go wena, wa tlwaelana le bona gomme ba bangwe ba bona ba tla ba bjalo ka ge eka ke bagwera ba gago ba kgale.
11, 12. (a) Ke bjang o ka ikwago o gwerane le Aborama le Sarai? (b) O ka holwa bjang ke mohlala wa Hanna, Eliya goba Samuele?
11 Ge o thoma go ba tseba gabotse, o tla nyaka go ba ekiša. Ka mohlala, akanya o letetšwe ke kabelo e mpsha. Mokgatlo wa Jehofa o go laleditše go katološa bodiredi bja gago ka tsela e itšego. Mohlomongwe o kgopetšwe go ya tšhemong yeo go nago le tlhokagalo e kgolo ya bagoeledi, goba o laleditšwe go tsenela mohuta o mongwe wa boboledi woo o sa kago wa o dira peleng goba o sa o tlwaelago. Ge o dutše o nagana ka kabelo ye e bile o rapela ka yona, na o be o ka se holwe ke go naganišiša ka mohlala wa Aborama? Yena le Sarai ba ile ba ikemišetša go tlogela manobonobo a Uri gomme ba ile ba putswa kudu ka baka la seo. Ge o dutše o ekiša mohlala wa bona, o tla ikwa o ba tseba gakaone go feta pejana.
12 Ka mo go swanago, o be o tla dira’ng ge motho yo mongwe yo o tlwaelanego kudu le yena a be a ka go swara makgwakgwa gomme wa nyama
13. Na go ekiša tumelo ya batho ba ka Beibeleng go dira gore tumelo ya gago e se be bohlokwa? Hlalosa.
13 Na go ekiša tumelo ya batho bao ba ka Beibeleng go dira gore tumelo ya gago e se be bohlokwa go Jehofa? Ga go bjalo le gatee! O se lebale gore Lentšu la Jehofa le re kgothaletša go ekiša tumelo ya ba bangwe. (1 Bakor. 4:16; 11:1; 2 Bathes. 3:7, 9) Sa go kgahliša ke gore ba bangwe ba batho bao re tlago go ithuta ka bona ka kgatišong ye le bona ba be ba ekiša tumelo ya babotegi bao ba phetšego pele ga bona. Ka mohlala, re tla lemoga gore go Kgaolo 17 ya puku ye, go bonagala Maria a ile a tsopola mantšu a Hanna, e lego seo se bontšhago gore o be a ekiša mohlala wa gagwe. Na seo se ile sa dira gore tumelo ya Maria e be e fokolago? Ga go bjalo! Go e na le moo, mohlala wa Hanna o ile wa thuša Maria go tiiša tumelo ya gagwe e le gore le yena a itirele leina le lebotse le Jehofa Modimo.
14, 15. Kgatišo ye e na le dikarolo dife tše dingwe, gona re ka di diriša bjang?
14 Puku ye e hlametšwe go go thuša go matlafatša tumelo ya gago. Dikgaolo tše di latelago di tšerwe lelokelelong la dihlogo tša “Ekišang Tumelo ya Bona” tšeo di gatišitšwego ka go Morokami go tloga ka 2008 go fihla ka 2013. Lega go le bjalo, go tsentšwe dikarolo tše difsa. Go tsentšwe dipotšišo gore o kgone go ahlaahla le go diriša seo o ithutago sona. Diswantšho tše dintši tša mebala e kgahlišago tšeo di neago ditaba ka botlalo di hlamilwe ge go be go dirwa puku ye, tše dingwe tšeo di bego di le gona di ile tša godišwa le go botsefatšwa. Go akareditšwe le dikarolo tše dingwe tše di holago tše bjalo ka tatelano ya ditiragalo le mebapa. Puku ye ya Ekiša Tumelo ya Bona e hlametšwe go dirišwa thutong ya motho ka noši, borapeding bja lapa le Thutong ya Beibele ya Phuthego. Malapa a mangwe a ka thabela go fo ipalela dikanegelo tše ka go hlaboša.
15 Eka puku ye e ka go thuša go ekiša tumelo ya bahlanka ba botegago ba Jehofa ba bogologolo. Le gona eka e ka go thuša go matlafatša tumelo ya gago ge o dutše o batamelana le Tatago wa legodimong Jehofa!


text:
Modimo
Modimo ke Mang?
Na Modimo o Gona?
Beibele e re nea mabaka a mahlano a kgodišago ao a neago bohlatse bja gore Modimo o gona.
Na Modimo o na le Leina?
Diphetolelo tše dintši tša Beibele di na le leina la Modimo. Na o swanetše go le diriša?
Na Leina la Modimo ke Jesu?
Le ka mohla Jesu ga se a ka a re ke yena Modimo Ramatlaohle. Ka baka la’ng?
Modimo o na le Maina a Makae?
Batho ba ka nagana gore Modimo o na le maina a go swana le ‘Allah,’ ‘Alfa le Omega,’ ‘El Shaddai’ le ‘Jehofa-Jire.’ Na ke phošo go bitša Modimo ka mokgwa o mongwe le o mongwe?
Na Modimo e fo ba Matla a Itšego ao e Sego Motho?
Beibele e re Modimo o bopile dilo ka moka a diriša matla a magolo, eupša na o a tseba gore re gona?
Na Modimo o Gohle?
Na Beibele e re ruta gore Modimo o gohle? Ke ka baka la’ng o ka kgodišega gore Modimo o na le moo a dulago gona, le gore o a go tseba?
Na Modimo o na le mo a Dulago?
Beibele e re’ng mabapi le lefelo leo Modimo a dulago go lona? Na Jesu o dula lefelong le le swanago?
Na go na le Motho yo a Kilego a Bona Modimo?
Na Beibele e a ikganetša ge temaneng e nngwe e re “ga go motho yo a kilego a bona Modimo,” mola go e nngwe e re Moshe a “bona Modimo wa Isiraele”?
Na Borarobotee ke Thuto ya ka Beibeleng?
Dikereke tše dintši di ruta gore Modimo ke Borarobotee. Na se ke seo Beibele e se rutago?
Na Maria ke Mmago Modimo?
Mangwalo a Makgethwa le histori ya Bokriste di nea karabo e kwagalago mabapi le taba ye.
Thato ya Modimo
Modimo o Nyaka Gore ke Dire’ng ka Bophelo bja ka?
Na o swanetše go bona mohlolo gore o tsebe thato ya Modimo? Hwetša karabo ya Beibele.
Na Beibele e re re na le Tokologo ya go Ikgethela? Na Modimo o Laola Dilo?
Batho ba bantši ba dumela gore dilo di fo itiragalela maphelong a bona. Na diphetho tšeo re di dirago di kgoma taba ya ge e ba re tla atlega bophelong?
Na re Swanetše go Bea Modimo Molato Bakeng sa go Tlaišega ga Rena?
Tlaišego e ka wela motho le ge e le ofe—gaešita le batho bao Modimo a ba ratago. Ka baka la’ng?
Moya o Mokgethwa
Moya o Mokgethwa ke Eng?
Ka lebaka le le kwagalago, Beibele e bolela ka moya o mokgethwa e le “diatla” tša Modimo.


text:
Dipotšišo tše Tšwago go Babadi
Ke neng moo batho ba Modimo e bilego mathopša, goba bagolegwa ba Babilona o Mogolo?
Se se thomile nako e itšego ka morago ga ngwaga wa bo-100 gomme sa fela ka 1919. Ke ka baka la’ng re swanetše go tseba ka phetogo ye yeo e dirilwego kwešišong ya rena ya pele?
Bohlatse ka moka bo bontšha gore ka 1919, Bakriste ba tloditšwego ba be ba lokolotšwe bothopšeng bja Babilona o Mogolo gomme ba kgobokeleditšwe ka diphuthegong tše di hlwekišitšwego. Nagana ka se: Gateetee ka morago ga gore Mmušo wa Modimo o thome go buša legodimong ka 1914, batho ba Modimo ba ile ba lekwa gomme ganyenyane-ganyenyane ba hlwekišwa borapeding bja maaka. * (Bona mongwalo wa ka tlase.) (Maleaki 3:1-4) Ke moka ka 1919, Jesu o ile a kgetha “mohlanka yo a botegago le wa temogo” gore a nee batho ba Modimo ba hlwekišitšwego ‘dijo ka nako e swanetšego.’ (Mateo 24:45-47) Wona ngwageng woo, batho ba Modimo ba ile ba lokollwa bothopšeng bja seswantšhetšo bja Babilona o Mogolo. (Kutollo 18:4) Eupša batho ba Modimo ba be ba thomile neng go ba mathopša a Babilona o Mogolo?
Nakong e fetilego, re ile ra bolela gore batho ba Modimo e bile mathopša a Babilona o Mogolo ka nakwana go thoma ka 1918. Morokami wa March 15, 1992, o ile wa hlalosa gore go fo swana le ge Baisiraele ba ile ba išwa bothopša Babilona, bahlanka ba Jehofa le bona ka 1918 e ile ya ba mathopša a Babilona o Mogolo. Eupša nyakišišo e tseneletšego yeo e dirilwego e bontšha gore batho ba Modimo e bile mathopša a Babilona o Mogolo nywaga e mentši pele ga 1918.
Boporofeta bjo bo lego go Hesekiele 37:1-14 bo bontšhitše e sa le pele gore batho ba Modimo e be e tlo ba mathopša gomme ka morago ba lokollwa. Hesekiele o ile a bona pono yeo go yona molala o bego o tletše marapo. Jehofa o ile a re go yena: “Marapo a, ke bohle ba ntlo ya Isiraele.” (Temana 11) Boporofeta bjo bo be bo šupa go setšhaba sa Isiraele gomme ka morago bo be bo tla šupa go “Isiraele ya Modimo,” e lego batlotšwa. (Bagalatia 6:16; Ditiro 3:21) Ponong ya Hesekiele, marapo ao a ile a thoma go phela gomme ya ba madira a mantšintši kudu. Se se hlalosa tsela yeo batho ba Modimo ba ilego ba lokollwa ka yona go Babilona o Mogolo ka 1919. Eupša boporofeta bjo bo bontšha bjang gore batho ba Modimo e bile mathopša ka nako e telele?
Sa pele, Hesekiele o ile a lemoga gore marapo a bahu bao a be “a omile kudu.” (Hesekiele 37:2, 11) Se se bontšha gore batho bao e be e le kgale kudu ba hwile. Sa bobedi, Hesekiele o bone batho bao ba tsoga bahung ganyenyane-ganyenyane, e sego ka ponyo-ya-leihlo. O ile a kwa “modumo, modumo wa go thulana ga marapo, marapo ao a batamelana, le lengwe le le lengwe la kopana le labo lona.” Ke moka a bona “mešifa le nama di etla godimo ga ona.” Ka morago ga moo a bona marapo ao a apešwa ka letlalo. A sa lebeletše, “mohemo wa tsena go ona, a thoma go phela.” Mafelelong, ka morago ga gore batho bao ba tsoge bahung, Jehofa o ile a ba nea naga ya bona gore ba dule go yona. Dilo tše ka moka di tšere nako go direga.
Go etša ge boporofeta bjo bo boletše e sa le pele, Baisiraele e bile mathopša ka nako e telele. Ba ile ba išwa bothopša ka ngwaga wa bo-740 pele Kriste a ka tla lefaseng ge meloko e lesome ya Isiraele, e lego mmušo wa ka leboa, e be e tlošwa nageng ya wona ka kgapeletšo. Ka morago, ka ngwaga wa bo-607 pele Kriste a ka tla lefaseng, Jerusalema e ile ya senywa ke Bababilona, gomme meloko e mengwe e mebedi ya Isiraele, e lego mmušo wa ka borwa wa Juda, le yona e ile ya tlošwa nageng ya wona ka kgapeletšo. Ke moka ka ngwaga wa bo-537 pele Kriste a ka tla lefaseng, nywaga ya bothopša e ile ya fela ge Bajuda ba sego kae ba be ba boela nageng ya gabo bona gomme ba tsošološa tempele le go hlankela Jehofa kua Jerusalema.
Ka gona dintlha tše ka moka di bontšha gore Bakriste ba tloditšwego ba swanetše go ba ba bile mathopša a Babilona o Mogolo ka nako e telele, e sego feela go tloga ka 1918 go fihla ka 1919. Le gona Jesu o kile a šupa nakong ye e telele ge a be a re Bakriste ba maaka, e lego mefoka, ba be ba tla gola mmogo le “barwa ba Mmušo,” e lego korong. (Mateo 13:36-43) Nakong yeo ka moka, Bakriste ba therešo e be e se ba bantši. Ba bantši ba bao ba bego ba ipolela gore ke Bakriste ba be ba amogetše dithuto tša maaka gomme ya ba bahlanogi. Ke ka baka leo re ka rego phuthego ya Bokriste e ile ya ba bothopša Babilona o Mogolo. Bothopša bjo bo thomile nako e itšego ka morago ga ngwaga wa bo-100 gomme bja tšwela pele go fihlela tempele ya Modimo ya moya e hlwekišwa mehleng ya bofelo.
Nywageng yeo e makgolo, baruti le baetapele ba dipolotiki ba be ba nyaka gore batho ba dule ba ekwa bona. Ka mohlala, batho ba be ba sa dumelelwa go ba le Dibeibele goba go bala Beibele ka leleme leo ba le kwešišago. Ba bangwe ba bao ba bego ba bala Beibele ba be ba bile ba fišetšwa dikoteng. Le gona bao ba bego ba ganetša seo baetapele ba dikereke ba bego ba se ruta ba be ba otlwa o šoro. Ka nako yeo, go be go le thata kudu gore motho a ithute therešo goba go e ruta ba bangwe.
Le gona ponong ya Hesekiele re ithuta gore batho ba Modimo ba ile ba boela ba phela gomme ganyenyane-ganyenyane ba lokollwa bodumeding bja maaka. Bjale se se thomile go direga neng, gona se diragetše bjang? Pono ya Hesekiele e re botša ka “modumo wa go thulana ga marapo.” Se se ile sa thoma go direga nywageng e makgolo a sego kae ya mafelelo pele ga mehla ya bofelo. Nywageng yeo, go be go na le babotegi ba itšego bao ba bego ba tsoma therešo le go hlankela Modimo gaešita le ge go be go tletše dithuto tša maaka. Ba ile ba ithuta Beibele gomme ba dira sohle se ba ka se kgonago go botša ba bangwe seo ba bego ba ithuta sona. Ba bangwe ba ile ba šoma ka thata go fetolela Beibele malemeng ao batho ba a kwešišago.
Ke moka, go yela mafelelong a bo-1800, go ile gwa ba bjalo ka ge eka nama le letlalo di apeša marapo a ponong ya Hesekiele. Charles Taze Russell le bagwera ba gagwe ba ile ba šoma ka thata go hwetša therešo ya Beibele le go hlankela Jehofa. Le gona ba ile ba thuša ba bangwe go kwešiša therešo yeo ba diriša Zion’s Watch Tower le dikgatišo tše dingwe. Ke moka ka 1914, filimi ya “Photo-Drama of Creation” le puku ya The Finished Mystery ka 1917, di ile tša thuša batho ba Jehofa go matlafatša tumelo ya bona. Mafelelong, ka 1919, go ile gwa ba bjalo ka ge eka batho ba Jehofa ba tsošitšwe bahung le go newa naga e mpsha. Ga e sa le go tloga ka nako yeo, bao ba nago le kholofelo ya go tlo phela ka mo go sa felego mo lefaseng ba tladitše batlotšwa. Ba hlankela Jehofa ba le gotee, e bile ba fetogile “madira a mantšintši kudu.”
Ka gona go molaleng gore batho ba Modimo ba bile mathopša a Babilona o Mogolo ka morago ga ngwaga wa bo-100. Nakong yeo, batho ba bantši e ile ya ba bahlanogi ka go amogela dithuto tša maaka le go furalela therešo. Ka nywaga e mentši, go hlankela Jehofa go ile gwa ba thata kudu, go fo swana le ge Baisiraele ba ile ba thatafalelwa ke go dira seo ge e be e le mathopša kua Babilona. Eupša lehono motho yo mongwe le yo mongwe o rutwa therešo ya Beibele. Na ga re thabišwe ke gore re phela nakong yeo ‘bao ba nago le temogo ba tlago . . .go taga’? Ga bjale batho ba bantši ba ka “itlhwekiša,” ba “sekišwa,” gomme ba amogela borapedi bja therešo.
Ge Sathane a be a leka Jesu, na o ile a iša Jesu tempeleng ka kgonthe, goba na o ile a mmontšha yona ponong?
Ga re tsebe kamoo Sathane a ilego a bontšha Jesu tempele ka gona.
Bangwadi ba Beibele e lego Mateo le Luka ba ngwadile ka seo se diregilego. Mateo o boletše gore ‘Diabolo o tšere’ Jesu ba ya Jerusalema gomme “a mo emiša tlhoreng ya morako wa tempele.” (Mateo 4:5) Luka o boletše gore Diabolo ‘o mo išitše Jerusalema a mo emiša tlhoreng ya morako wa tempele.’
Nakong e fetilego, dikgatišo tša rena di boletše gore ge Sathane a be a leka Jesu, go ka direga gore ga se a mo iša tempeleng e le ka kgonthe. Morokami wa Seisemane wa March 1, 1961, o ile wa bapiša tiragalo ye le ya ge Sathane a be a leka Jesu ka go mmontšha mebušo ya lefase ka moka a le thabeng e telele. Morokami wo o boletše gore ga go na thaba e telele kudu yeo motho a ka kgonago go bona mebušo ya lefase ka moka a eme go yona. Ke moka wa bolela gore go ka direga gore Sathane le yena ga se a tšea Jesu ka kgonthe go mo iša tempeleng ya kgonthe. Lega go le bjalo, dihlogo tše di ilego tša latela tša Morokami di ile tša bolela gore ge nkabe Jesu a ile a itahlela fase a le godimo ga tempele, o be a tla hwa.
Ba bangwe ba bolela gore ka ge Jesu e be e se Molefi, o be a ka se dumelelwe go ema godimo ga sekgethwa sa tempele, bjale ba re Sathane o swanetše go ba a ile a leka Jesu a diriša pono. Nywaga e makgolo pejana, Hesekiele le yena o ile a išwa tempeleng ka pono.
Eupša ge e ba Jesu a ile a išwa tempeleng ka pono, ba bangwe ba ka ipotšiša gore:
Na ruriruri Jesu a ka ba a ile a lekega go itahlela fase a le godimo ga tempele?
Dinakong tše dingwe ge Sathane a be a leka Jesu, o ile a mmotša gore a fetoše maswika a kgonthe gore e be dinkgwa tša kgonthe a ba a nyaka gore Jesu a mo rapele ka kgonthe. Ka gona na go ka direga gore Sathane a ka ba a be a nyaka gore Jesu a itahlele fase a le godimo ga tempele ya kgonthe?
Eupša ge e ba Sathane a se a diriša pono gomme a išitše Jesu tempeleng ya kgonthe, gona ba bangwe ba ka ipotšiša gore:
Na Jesu o ile a tshela Molao wa Moshe ka go ema godimo ga sekgethwa sa tempele?
Jesu o ile a fihla bjang tempeleng ya Jerusalema ka ge a be a le lešokeng?
Anke re ahlaahleng boitsebišo bjo bo oketšegilego bjoo bo tlago go re thuša go araba dipotšišo tše tše pedi tša mafelelo.
Moporofesara D. A. Carson o ngwadile gore lentšu la Segerika la “tempele” leo le dirišitšwego go Mateo le Luka le ka ba le be le bolela ka tempele ka moka e sego sekgethwa feela, e lego lefelo leo go bego go dumeletšwe Balefi feela go tsena go lona. Sekhutlong sa ka borwabohlabela bja tempele go be go na le tlhaka e ikadilego yeo e bego e le e telele tempeleng. Go ka direga gore Sathane o ile a iša Jesu tlhakeng yeo. Go tloga tlhakeng yeo go fihla fase Moeding wa Kidirone e be e le dimithara tše e ka bago tše 140. Radihistori Josephus o boletše gore lefelo le le be le le godimo kudu moo e lego gore ge motho a ka ema moo gomme a lebelela fase, o “be a tla thoma go dikologa.” Gaešita le ge Jesu e be e se Molefi, o be a ka ema moo gomme gwa se be le yo a mo ganetšago.
Eupša Jesu o be a ka fihla bjang tempeleng ya Jerusalema ka ge a be a le lešokeng? Ga re tsebe. Beibele e bolela feela gore Jesu o ile a išwa Jerusalema. Ga e bolele gore Jesu o be a le bokgole bjo bo kaakang le Jerusalema goba gore Sathane o ile a mo leka nako e kaakang. Ka gona go ka direga gore Jesu o ile a sepela a ya Jerusalema, gaešita le ge se se ka ba se ile sa tšea nako e telele.
Ge Sathane a be a bontšha Jesu “mebušo ka moka ya lefase,” go ka direga gore o dirišitše pono, ka gobane ga go kgonege gore motho a bone mebušo ka moka ya lefase a le godimo ga thaba le ge e le efe. Se se ka ba se be se swana le ka moo re ka dirišago sekirini go bontšha motho dinepe tša dikarolo tše dingwe tša lefase. Go ka direga gore Sathane o dirišitše pono go bontšha Jesu “mebušo ka moka ya lefase,” eupša o ile a botša Jesu ka go lebanya gore a mo khunamele le go mo rapela e le ka kgonthe. (Mateo 4:8, 9) Ka gona ge Sathane a be a iša Jesu tempeleng, go ka direga gore o be a nyaka gore Jesu a bee bophelo bja gagwe kotsing ka go itahlela fase a le godimo ga tempele. Eupša Jesu o ile a gana. Se e be e ka se be teko ge nkabe Sathane a ile a leka Jesu a diriša pono.
Ka gona go ka direga gore Jesu o ile Jerusalema e le ka kgonthe gomme a ema tlhoreng ya tempele. Ke therešo gore bjalo ka ge re boletše mathomong a sehlogo se, ga re tsebe gabotse kamoo Sathane a ilego a bontšha Jesu tempele. Eupša se re se tsebago ke gore Sathane o ile a dula a leka go dira gore Jesu a dire selo se se fošagetšego le gore nako e nngwe le e nngwe, Jesu o ile a gana ka go tia.
^ par. 2 Lengwalo la Hesekiele 37:1-14 le bolela ka selo se itšego seo se diragetšego ka 1919, gomme go bjalo le ka lengwalo la Kutollo 11:7-12. Boporofeta bjo bo lego go Hesekiele 37:1-14 bo šupa go batho ka moka ba Modimo bao ba boetšego borapeding bja therešo ka 1919 ka morago ga go fetša nywaga e mentši ba le bothopša. Eupša Kutollo 11:7-12 e šupa go go tsošološwa moyeng mo go diregilego ka 1919 ga sehlopha se senyenyane sa bana babo rena ba tloditšwego bao ba ilego ba etelela pele batho ba Modimo. Pele ga 1919, go ile gwa ba bjalo ka ge eka ba hwile moyeng ka nako e itšego.